
  Aiurea

  
    Ceasul

  

  
    M-am certat cam rău cu Ceasul...

    Tot bătea aiurea.

    Cum mă încingeam cu dansul,

    cum trecea aiurea.

    De munceam, trăgând „pe rupte”,

    adormea aiurea.

    Pauzele, tot mai scurte,

    le-arăta aiurea.

    M-am culcat, trăgând cu ochiul,

    cum mergea aiurea.

    M-a sculat devreme tontul,

    zornăind aiurea.

    Supărat, l-am pus sub pernă,

    ticăind aiurea.

    Clipe lungi l-am auzit

    clănțănind aiurea.

    Resemnat, l-am dus pe masă;

    mă privea aiurea.

    L-am închis singur în casă

    și-am plecat aiurea.

    Cum se-ntâmplă câte-odată,

    prostul nu cedează.

    Înțelegeți? Eu deșteptul,

    dorm și la amiază.

    Azi prin lume fără grijă

    tot umblu aiurea.

    Ziua trece după soare...

    Ceasu-i dus aiurea.

    M-am trezit târziu, când Ceasul

    mi-a sunat; aiurea.

    În final chiar mi-a bătut;

    scurt și... nu aiurea.

  


  Alex

  
    Încearcă acum să visezi,

    Copile cu ochi de frunziș

    Și luând ce-i frumos și nu trist

    Găsește la sân ascunziș.

    Zâmbește la chipuri și flori

    Cu sufletul plin de candoare,

    Sunt rele și multe au spini,

    Tu ia ce e bun și nu doare.

    Să râzi cât viața-ți permite,

    De oameni-n suflete goi,

    De cei ce sunt strâmbi în simțire,

    De viața trăită-n noroi.

    Tu țipă la lumea-ncruntată,

    Născută mai-ieri, ca și tine

    Și-nvaț-o să strige la fel,

    În noaptea ce-n brațe o ține.

    Și plângi fără jenă simțind

    Durerea în trupul plăpând,

    Cu mintea de rău liberată,

    Pe mama sfințește-o în gând.

    Ești micuț și mrejele sorții

    Se-ntind implacabil în jur,

    Acceptă azi darul de soare,

    Te luptă, ca om, să fi cât mai pur.

    În brațele gliei străbune,

    Ca fiu de Pământ renăscut,

    Iubește ce-i verde în viață,

    Cinstind... în prezent... un trecut.

  


  Asfințit

  
    Soarele, în stinse flăcări,

    Se prelinge-n asfințit,

    Aruncând săgeți de pară,

    Printr-un nor micuț, strivit.

    Zarea-n purpurie straie,

    Se îmbracă-n cinstea lui,

    Nori haini și albi în poale

    Futură pe cer hai-hui.

    Pe pământ lumina dulce

    Umbre lungi răsfiră-n crâng,

    Florile-și întorc privirea,

    Parcă râd și parcă plâng.

    Case mici, arse-n vâltoarea,

    Zilei lungi cu ore seci,

    Se trezesc târziu la viață,

    Scânteind din geamuri reci.

    Dinspre est un voal de neguri,

    De pe câmp în cer se urcă,

    Un copil strigă zadarnic,

    Alergând după o curcă.

    Lacul adumbrit din vale,

    Clipocește-n mal senin,

    A răbdat cu-nverșunare,

    Ore-foc și aprig chin.

    Gâștele se-ntrec de-odată

    Să tot spună ce gândesc;

    Nu se-ascultă niciodată.

    Oare astrul dus slăvesc?

    Rațele, mai crăcănate,

    Măcăite bine,

    Tropotesc în drum spre casă,

    De prestanță pline.

    Doar un câine pricăjit,

    Resemnat în fapte,

    Le privește-ngândurat:

    -Le-or tăia la noapte?

  


  Așteptare

  
    Umbre lungi se pierd în gol,

    Pe pereți de file.

    Albul se preschimbă-n gri,

    Printre nopți ca zile.

    Flăcările ard stingher,

    Cuprinse de teamă.

    Gândul zace nerostit,

    Nebăgat în seamă.

    Ora bate inutil

    Clipa-nsingurată,

    Ce se stinge-ntr-un sfârșit,

    Prevăzut ca soartă.

    Pe pereți, icoane scumpe,

    Nu ca aur, ci prin sens,

    Plâng cu lacrimi nevăzute,

    Pentru El, în fumul dens.

    Tristă candela clipește,

    Răstignită în uitări.

    Nu mai râde. Nu zâmbește.

    Firul vieții-i fără zări.

    Din tavan se scurge vremea,

    Unui necuprins sfârșit.

    Cu speranța-ncărunțită,

    Mama plânge-un fiu iubit.

    Anii au trecut și nimeni

    Nu mai știe-acum de el.

    A crezut că îl aude:

    Poarta scârțâie la fel.

    Tristă, inima-i îngână

    Înc-o rugă către sfinți.

    Moșul zace fără vlagă...

    -Dragi copii... veți fi părinți!

  


  Balada turmei

  
    Pe un drum de care,

    Grăbită de soare,

    Turma de mioare

    A-ntâlnit o floare.

    Nimenea nu știe,

    Cum a fost să fie,

    Ca o floare vie

    Turma-n loc s-o ție.

    Turma o privește,

    Foamea o lovește,

    Baciul o grăbește...

    Dar ea n-o strivește.

    Setea o sugrumă,

    Arșița-o scurmă,

    Câini-o-mping din urmă...

    E o biată turmă.

    Turma se pornește,

    Floarea ocolește,

    Pentru că trăiește...

    Și că o iubește.

    A trecut o turmă

    Și-a rămas în urmă

    O floare sublimă...

    Călcată de cizmă.

  


  Bătrâna

  
    E prea multă jale-n sat

    Și prea multă disperare,

    Cei bătrâni se sting uitați,

    Părăsiți sub soare.

    În copii au investit,

    Ani de suferință,

    I-au iubit și i-au iertat,

    Cu îngăduință.

    Multe zile n-au mâncat,

    Ca să îi hrănească,

    I-au lăsat să zburde-n colb,

    Liberi să trăiască.

    Ieri copiii au crescut.

    Azi le pier bătrânii,

    Mâine scapă de părinți.

    Dar iubesc... străinii.

  

  
    În cocioaba de paiantă,

    De ai ei iar alungată,

    Se sfârșește-n rugăciune,

    O bătrână-n prag de soartă.

    Nu i-a blestemat că n-are

    De trei zile-un strop de apă,

    De mâncare nici că-i vorba,

    Când e cu-n picior în groapă.

    Rău îi pare că nu poate

    Să îi ierte-acum când moare,

    Nu se mișcă și nu are

    Nici un cap... de lumânare.

  


  Boi Noi

  
    La căruța vieții,

    Înhămați, doi Boi,

    Străluceau în soare

    Și-arătau ca Noi.

    Îngâmfați și falnici

    Se simțeau ca Noi,

    Chiar dacă prin soartă,

    Erau simplii Boi.

    M-am gândit cu jenă

    La alți Oameni noi,

    Ce-au uitat sătucul, (și țara)

    Unde trag doi (și)Boi.

    I-am privit, și sigur,

    Erau Boi de soi.

    -Nu-nțelegeți care?

    Păi cei Noi, cei Boi.

    -Ce? Că străluceau?

    Doar erau Boi goi.

    Și zburdau în slavă

    Ca Noi... printre Voi.

  


  Bufnița

  
    Sus, pe creanga înegrită, bufnița simțită-n fire,

    Prorocea cu-ncrâncenare zile lungi de ispășire.

    Oamenii nu o iubeau. Prea cânta a jale.

    Blestemau și o goneau tot mereu din cale.

    Tristă s-a oprit la mine, cocoțată pe oblon

    Și-a privit pe geam ecranul, viu, cu chipuri de șablon.

    Nu înțelegea sărmana, ei de ce nu-s alungați,

    Că doar lipsuri peste chinuri prevesteau ,pe rând, turbați.

    -Știi, e lumea mai ciudată, am cam dres-o-n felul meu.

    -Renunțați la ei și gata. Ți se pare-atât de greu?

    -Dar vin alții, fără număr și departe de-a fi sfinți.

    -Îi mâncați, că doar natura, v-a-nzestrat cu destui dinți.

    -Ce știi tu micuță proastă, de mulțimi și de umani.

    Cum să ne mâncăm „alesul”, greu „săltat” și pe mulți bani?

    -Faci cum vrei. E viața scurtă, și apoi s-o dai se cere.

    Nu m-am supărat de vorba-ți. Sunt deșteaptă și-n tăcere.

    -Înțeleaptă-ar spune unii. Am greșit și rău îmi pare.

    -Eu te scuz, dar vai de voi, c-aveți „azi”, nu „mâine”-n zare.

    Vaietul era real și-l simțeam acut și greu.

    Ea stătea îngândurată, cum o face mai mereu.

    Sumbră mi-a părut ideea, unui „mâine” tot ca „azi”,

    Ca un munte fără codru, sau miros de fân și brazi.

    Mult am discutat în noapte, că-i plăcea să dea povețe

    Și de-atunci, la orice Bufă, primul sunt ce dau binețe.

  


  Bun simț

  
    Cel mai nobil, după mine, animal, sau cum vreți voi,

    Calul mi-a urat de bine,

    la un plugușor cu boi.

    -La mulți ani cu sănătate! a-ncheiat pocnind din bici

    și m-a lins ca pe un frate:

    -Ce mai faci și ce mai zici?

    -Iaca trag la plugul vieții! am glumit privind la ei.

    Brazda e în piatra pieții;

    semăn legi de sar scântei.

    Au zâmbit convinși că mint.

    -Alții-o fac în locul tău.

    Tu tot fluturi vorbe-n vânt

    și de bine și de rău.

    I-am cinstit cu ce aveam, ca un om sărman din sat.

    Nu prea mult, că nu puteam,

    fânul tot să-l scot din pat.

    S-au privit cu înțeles și-au mâncat numai o parte,

    că de pui paie-n saltea

    parcă dormi pe cioburi sparte.

  

  
    M-au lăsat pe gânduri dus, cu un ochi înlăcrimat:

    „Bunul simț e mai presus decât foamea-n veac turbat”.

  


  Când Nebunii

  
    Când cei ce au, sau dau, sau pot,

    ne leagă Nebunii la ochi,

    ca să nu mai vadă

    ce cred ei că există,

    când le astupă gura,

    ca să nu mai strige,

    sau să cânte,

    că nu înțeleg,

    ce acceptă toți ceilalți,

    când îi leagă de mâini

    ca să nu arunce cu adevăruri

    în oglinzile strâmbe

    ale realității,

    și de picioare,

    ca să nu mai tropăie

    în ordinea

    cotidiană,

    când ei, Nebunii,

    ne privesc resemnați,

    cu mintea lor liberă încătușată

    și cu ochii goi,

    mă văd ca ei

    pe mine... în pe voi.

  


  Când pruncii

  
    În lacrimi crude-n focul vieții,

    Aprins cu vrejuri de iubiri uscate,

    Se stinge în uitări de sine,

    Sub biciul vrerii: „mai departe”.

    În șoapte reci de neputință,

    Cu glasul sufocat de uri,

    Înoată în curenți de vorbe,

    Scrâșnite-n dinți, de hâde guri.

    Cu gândul prins în lațul legii,

    Flămând de „bine” și de „am”,

    Se-neacă îmbuibat de „poate”,

    Și-nghite-n sec, prostit de „v-am”.

    Târziu, când pruncii-și pierd răbdarea,

    De-a se mai naște fără tați,

    Se-aprinde-n noapte remușcarea,

    Că și-au uitat părinți și frați.

    E pragul sorții dinspre Viață

    Și locul „prea târziu” și „vai!”

    E clipa când Clepsidra se răstoarnă,

    Și-un glas macabru strigă: „Hai!”.

  


  Cântec trist

  
    Plouă-n ceas de seară,

    Plouă pe Pământ,

    Plouă să mă doară,

    Plouă pe mormânt.

  

  
    Ziua moare-n noapte,

    Lacrimi tina ard,

    Sufletul aude,

    Cucuveaua-n gard.

  

  
    Plouă-n ceas de seară

    Norul întristat,

    Picături de ceară,

    Cad pe chip secat.

  

  
    Plânge-ncet Pământul,

    Des de gropi scurmat.

    Plânge chiar și Vântul,

    Trup îmbălsămat.

  

  
    Plânge trist durerea,

    Înecată-n flori,

    Ce jelesc menirea,

    Jertfelor surori.

  

  
    Plouă în mormântul

    În suflet săpat,

    Proaspăt e sărutul,

    Pe un ochi plecat.

  

  
    Plouă lung cortegiul,

    Plouă pe cel dus,

    Un ultim omagiu,

    Al Celui de sus.

  


  Caruselul Vieții

  
    Prinși în Caruselul Vieții

    Ne oprim doar când vrea ea,

    Și-ngropați printre cuvinte,

    Ne-ntrebăm: „E bună? Rea?”

    Rătăciți în nori, spre soare,

    Îndemnați de el discret,

    Ne-ntrebăm: „Ajuns-am oare?”

    Și cădem încet-încet.

    Îngroziți de golul soartei

    Ce se cască printre noi,

    Bâiguim scuze modeste:

    „Noi am vrea... dar... știți și voi...”

    Scuturați de-o răbufnire

    De orgoliu, sau de vânt,

    Ridicăm spre cer cuvântul

    Când de iad și când de sfânt.

    Legănați în nesimțirea

    Scaunelor-fișe-post,

    Resimțim din plin căderea

    Printre fapte fără rost.

    Descărcați în grupuri-turmă

    Chiar uimiți c-am existat,

    Coborâm în groapa vieții,

    Bucuroși c-am rezistat.

  


  Casa-om

  
    Într-o casă-n care stăpână-i durerea,

    Orologiul sparge întristat tăcerea.

    Dangătul răsună, stins, ca o speranță,

    Răstignită-n crucea vieții fără șansă.

    Timpul se oprește pentru-o clipă-n cer,

    Pe Pământ, în noapte, vieți se nasc și pier.

    Ora nou-născută într-un ceas târziu,

    Se strecoară-n clipe într-un spațiu viu.

    Camera, ca omul, goală se trezește,

    Ochiul de fereastră spre neant privește.

    Gura ușii, strânsă în tocuri de legi,

    Își arată pragul ros de griji, în cergi.

    Ar mânca de toate. Larg deschisă-i ea.

    Nimeni n-o ajută. Toți vor doar să ia.

    Dușumeaua țării, cu chipul de lut,

    Se-nfrățește-n tină, cu un sat pierdut.

  


  Cățelandrul

  
    Într-un colț de gard căzut,

    Sub o scândură mai lată,

    Plânge-un câine pricăjit,

    Noaptea caldă de-altădată.

    I s-a spus, dar nu credea,

    Că iar iarna o să vină

    Și oricum, tot nu putea,

    Vara-n loc să o mai țină.

    Nu s-a bucurat de toamnă

    Și de ploile ei dese.

    S-a tot dat pe lângă oameni,

    Dar umblau cu câini-n lese.

    Își tot reproșa sărmanul,

    C-a rămas fără mâncare,

    Doar din vina și orgoliul

    Unui câine; liber oare?

  

  
    Multe-aș fi putut să-i spun

    Despre lanțuri și zăbrele,

    De instinctul lui străbun,

    Și de legi aspre, mișele.

    Că și omu-ncrezător,

    Că de toate-n viață poate,

    Pierde timpul alergând

    După vise-oale sparte.

    Am tăcut și am privit

    Trist un câine tremurând,

    Ce știam că liber poate

    Iar să zburde... chiar flămând.

  


  Ce frumos…

  
    Am invidiat mereu norii…

    Cât de frumoși sunt

    și ce majestuos plutesc

    peste nedreptățile lumii vii,

    înflăcărați în ziua faptelor

    de Soarele arzător ca iubirea,

    iar în noaptea regretelor și speranțelor

    de Luna delicată ca simțirea.

    Dar și mai mult m-au impresionat

    prin demnitatea

    cu care se sting și mor,

    în falduri străvezii de viață,

    peste un pământ avid și nerecunoscător,

    în extazul Renașterii Frumuseții extreme,

    nu numai a celei apreciate de Om

    și nu ca el...

    Cât de frumos se nasc, trăiesc și mor...

    pentru alții.

  


  Cearta

  
    M-am certat cam rău cu Capul;

    tot o ține cum vrea el.

    Când mă simt mai bine-mi strigă

    vorbe grele, fel de fel:

    Ce e gras nu-i de mâncare,

    nici ce-i dulce nu-i mai bun,

    iar de șunca mă încântă,

    el îmi zbiară că-s nebun.

    De frumos, nici pomeneală,

    să m-ating cu mâna, sau

    să testez la întâmplare,

    că mă sperie cu-n: „Bau!”

    La furat mă duce mintea,

    dar e interzis de legi,

    și mă „toacă” ziua-ntragă:

    „Semeni vânt, tot vânt culegi”.

    Resemnat, în prima fază,

    l-am tratat ca pe-un egal,

    dar m-a-ngenunchiat amarnic,

    de-am ajuns al lui vasal.

    Ieri am răbufnit în fine

    și l-am luat ca niciodat...

    Când i-am spus ce vreau din viață

    A stuchit și s-a-nchinat.

  


  Cerul și norii

  
    M-am trezit mai spre amiază, cu un Cer nemulțumit:

    -Ce-i cu tine? Ești pe ducă? Azi la mine n-ai privit.

    M-am scuzat, că vezi tu Doamne, singur sunt și oropsit,

    Dar că-ndelungate clipe, l-am slăvit la răsărit;

    Ca să nu mai spun de-aseară, când pierdut în asfințit,

    Am călcat greșit pe stradă și piciorul mi-am scrântit.

    M-a crezut, cum numai Domnul, iartă fiul rătăcit.

    L-am privit cu încântare și ce mult iar l-am iubit.

    -Ca să vezi că supărare azi pe tine eu nu țin,

    O să-l rog pe sfântul Soare, după nori să stea puțin.

    Ce mai veste minunată, într-o vară de calvar.

    Florile, trăgând cu ochiul, îmi zâmbesc, dar în zadar.

    Chiar nu pot să-i cer să plouă; el stăpân nu e la nor.

    Ei se vântură prin lume; ei decid când cad și mor.

    -Din păcate asta-i soarta: viață iau când viață dau;

    Pe a lor și pe a voastră; d-aia-negurați ei stau.

    Cerul, auzindu-mi spusa, de-nțelept, sau prost de rând,

    Mi-a șoptit în mintea-mi creață:

    -Nu fi aspru! Fi mai blând!

    Nu de moarte este vorba când hoinarii mei ce tac,

    Se-mpreună cu pământul și copii la flori le fac.

    Instabili, din floare-n floare, peste tot hălăduiesc,

    Și-n izvoare se preschimbă. Nu se pierd; altfel trăiesc.

    Vine-o vreme când la mine s-or întoarce iar smeriți,

    Cu regretul unor fapte; eu îi iert, că-s istoviți.

    Pot să-i fac, de vreau, să plângă; nu prea mult, că nu sunt rău.

    Dacă-i vezi te-apucă jalea, când se pierd căzând în hău.

    Pentru tine, pentru ele, îi tot iert, chiar de suspin,

    Căci orice ar spune lumea, nu mă simt deplin... senin.

  


  Clownul

  
    Pe un prag de soartă, într-un fel... și viață,

    Un om se strecoară, într-un fel... paiață.

    Răbdător din fire, oropsit din greu,

    Zâmbește când plânge; și-asta mai mereu.

    Masca îi ascunde chipul tras, în umbră,

    Pentru alții cântă, joacă și se strâmbă.

    Glasul îl trădează și prea brusc el tace,

    Dar se mișcă-ntruna și de asta place.

    Într-o vraiște sumbră, de mișcări răzlețe,

    Își strivește trupul, aruncat ca zdrențe.

    Hohote în sală, bocete în sine...

    I-a-ncântat sărmanul. Râd cât pot de bine.

    Trupul se-ncovoaie fără să dorească,

    Ochii-nchiși refuză lumea să privească.

    Brusc, tăcerea cade. E cortina Viață.

    Lumea se-nfioară. Masca e chiar față.

    Nu mai poate însă, blând să îi privească.

    Chipul trist le cere, într-un fel, să tacă.

    Zâmbetul îngheață pe un chip plăpând,

    Chiar și-n moarte pleacă cu același gând.

  


  Copii

  
    Mai deunăzi, într-o noapte,

    Adormit, sau trez puțin,

    M-am cam îndoit că totul,

    E copacul Vieții-chin.

    -Hai să facem socoteala,

    M-am gândit cinstit, corect,

    Unde este fericirea

    Și-unde răul cel infect.

    Când se naște, pruncul țipă.

    Cu dreptate; e un chin.

    Imobil apoi el zace.

    Alte zile de venin.

    Luni și luni, fără-ncetare,

    Face doar ce vor ceilalți,

    De mai râde când nu plânge,

    E-un miracol, nu uitați.

    Când mai crește, „Nu e voie!”

    E sloganul nemilos,

    Ce-l blochează când încearcă,

    Să trăiască mai frumos.

    Școala vine-apoi cu ore

    Lungi, cu groază acceptate,

    Între-timp acasă cartea,

    Creierii îi roade-n parte.

    Tot mai des la joacă gândul

    Îl provoacă în zadar,

    Cerberii părinți stau gata,

    Să îl lege de orar.

    Fericit e în vacanțe,

    Când nu are de muncit.

    Banii sunt ca apa-n sită:

    Îi tot strângi, dar au pierit.

    Tinerel, cu capsa pusă,

    Să străbată munți și văi,

    Se trezește în armată,

    Printre buni și printre răi.

    De plăceri chiar nu e vorba;

    Mai mult glume nesărate:

    Doar în nopți se-aprinde jarul,

    Unor vise vinovate.

    -Am scăpat! strigă sărmanul,

    Neștiind ce îl așteaptă;

    De femei e plin pământul

    Și neveste câte-o-dată.

    Zaua lanțului de soartă

    În inel de soți se schimbă,

    Iar familia îl leagă,

    De un car de griji, de limbă.

    Nu chiar toți, dar prea mulți parcă,

    Se transformă în pitici,

    Ce tot toacă zile oarbe,

    După gratii de servici.

    Obosiți, striviți de vorbe,

    Și de șefi și de colegi,

    Se rezumă la tăcere,

    Cățeluși micuți și blegi.

    Rar mai latră câte unul,

    Plin de silă și venin:

    -Fericirea noastră unde-i?

    -Mai așteaptă tu puțin!

    Și iar anii se strecoară,

    Nevăzuți și nesimțiți,

    Alți copii își joacă rolul,

    Nedoriți, dar tot iubiți.

    Lacrima din ochi se stinge:

    -Oare ei vor fii ca noi?

    Întrebarea-i fierul roșu...

    Mor părinți... doi câte doi.

  


  Copilul

  
    Neamurile-și strigă disperarea-n morți,

    Rătăciți prin lume, la străine porți.

    Printre vieți trecute, de-al tăcerii prag,

    Mama-și plânge fiul, blând, micuț și drag.

    L-a lăsat în grija unor rude care,

    Au uitat că viața, nu e doar mâncare.

    A plecat în șoaptă, nu s-a chinuit.

    Doar privea în zare; nu spre răsărit.

    Nopțile cu spaime, singur le-a trăit

    și doar poza mamei, rece i-a zâmbit.

    A dorit-o-adesea lângă el să fie.

    O vedea în vise; și-o simțea... nu vie.

  


  Covorul

  
    Ieri, covorul răbdător, ce-l băteam cu milă,

    m-a-ntrebat cine-au fost cei ce îl călcau în silă.

    -Ia acolo, doi vecini, invitați la masă.

    -Și de-aceea se uitau tot chiorâș prin casă?

    -Nu fii cârcotaș și tu. Mă „credeau” mai „bine”.

    -Iar piciorul și-l ștergeau mai ales pe mine.

    -Nu păreai, să spun, de „soi”; nici nu erai „mare”.

    -Ce să spun, te-ai calicit, c-aveai cin-să-l care.

    -Asta e, și asta ești: un covor de „țară”.

    -Și-atunci cheamă și „ciobani” pe mine să sară.

    -Nu-i deajuns că te-ntrețin ca pe-o „majestate”?

    -Și mă lași iar plin de praf, nebătut pe spate.

  

  
    Iar morala... ce să zic... e că mila poate

    să greșească câte-un pic... în iubiri și-n fapte.

  


  Credința bătrână

  
    Nisipuri mișcătoare sunt zilele de chin,

    Ce se întind în anii pustiului-suspin,

    Iar duna răscolită de-al deznădejdii-vânt,

    E bocetul de taină al unui ultim cânt.

    Tăcerea e deplină în suflet și în gând,

    Când clipele bat ora în șir întins, plângând,

    Căci noaptea, fără vină hulită de străini,

    E adăpostul vieții gonite de haini.

    Lumina își ascunde rușinea de-a vedea

    În falduri vii de umbre, în reci sclipiri de stea.

  

  
    Pe catafalcul vieții, de timpuri ridicat,

    Se stinge-n flăcări sumbre un crez de mulți uitat.

    În fumul amăgirii ce tulbure se varsă,

    Strivite lacrimi calde se scurg din viața stoarsă.

  

  
    Pe margini glasuri surde și trâmbițe răsună:

    -Să moară! strigă ura. Credința-i prea bătrână.

  


  Crizantema

  
    Primăvara-n ceasul faptei nu-nfloresc ca multe alte,

    Resemnate-n verde palid, se retrag însingurate.

    Nu blesteamă-ntunecate soarta care le-a rănit;

    Cu zambile și lalele să-nflorească au dorit.

    Zi de zi grădina toată se preschimbă-n Paradis.

    Ele plâng și cresc în șoaptă, cu speranța ca un vis.

    -Dar de ce? se plâng micuții, n-avem dreptul la culori?

    Ceilalți râd și-ntreabă zilnic:

    -Ce-i cu voi? Nu sunteți flori?

    Vara-n arșița nebună și cu apă mai deloc,

    Se-ofilesc, dar nu renunță, sub luminile de foc.

    Rând pe rând, splendide, mândre, celelalte înfloresc

    Și iar spun tendențioase:

    -Crizantemele trăiesc?

    Toamna-și spune greau cuvântul, cu vânt aspru și ploi reci,

    Pe pământ urgia-ngroapă florile în loc de veci.

    Dintre straturi nu apare curcubeul de culori,

    Negre ramuri se înalță; e un timp și ca să mori.

    Într-o zi, lovite frunze, de urgii și ger amar,

    Se strâng înfrățite-n brațe și primesc viața în dar.

    În tristețea absolută, sub un soare resemnat,

    Cu sfială și rușine, un boboc abia a dat.

    În clepsidre de culoare, albe, roz, portocalii,

    Move, galbene, pestrițe, ea străluce zi de zi.

    Floarea-și spune rugăciunea, mulțumind Celui Prea-Sfânt,

    C-a avut grijă de toate... și de om și de Pământ.

  


  Dacă floarea

  
    Dacă floarea ar vorbi,

    ne-ar putea spune

    ce frumos am putea trăi

    liberi...

    să umblăm pe unde vrem,

    să bem când ne e sete,

    să ne ascundem la umbră

    când soarele dogorește nimicitor,

    să ne adăpostim în furtună

    și să ne îmbrăcăm când gerul lovește,

    să ne ferim de lovituri

    și să ne protejăm copiii de ele,

    să ne alegem soarta

    și să facem altceva,

    sau să zburăm

    și să cântăm...

  

  
    Dar tot ea ar murmura tristă:

    „Ce păcat că sunteți doar oameni.”

  


  Dansatori pe sârmă

  
    Tot ne naștem și murim,

    Nelăsând vre-o urmă,

    Ocupați doar să trăim,

    Dansatori pe sârmă.

  

  
    Ne-avântăm în focul vieții,

    Goi ieșiți din urnă,

    Într-un carusel de legi,

    Dansatori pe sârmă.

  

  
    Când începem să vedem,

    Nava fără cârmă,

    Ne-mbrâncim în bărci de lut,

    Dansatori pe sârmă.

  

  
    Nu-nțelegem, sau nu vrem,

    Spiritul de turmă,

    Cultivat de mici în noi,

    Dansatori pe sârmă.

  

  
    Ne-nchinăm la dangăt sec,

    Ce-n tăcere scurmă.

    A pierit un „el” din mulți

    Dansatori pe sârmă.

  

  
    Nu ne pasă de copii

    Zămisliți de formă.

    Noi am fost, dar ei vor fi

    Dansatori pe sârmă?

  


  De ce?

  
    Dacă m-ai întreba „de ce?”, orice,

    nu ți-aș răspunde decât rar.

    Când numeri frunzele ce pier,

    în Soare vezi adesea... jar.

    Dacă mi-ai cere să-ți răspund

    la un „de ce?”, rostit plângând,

    nu ți-aș răspunde că nu știu...

    și-aș lăcrima cu tine-n gând.

    Dacă-n final „de ce?”-ul trist,

    ar răsuna a resemnare,

    eu ți-aș răspunde că doar pleci...

    la implacabila chemare.

  


  Despărțire

  
    Așteaptă! N-auzi nimic?

    E bine. Timpul a stat.

    Eternă în moarte e clipa

    Pe veșted lințoliu

    De gând aruncat.

    Privește! E noapte în jur?

    Ignor-o! E numai decor.

    Lumina-i afară, de ziduri zdrobită

    Și plânge la ceruri

    Prin păsări în zbor.

    Încearcă! Nu poți, sau nu vrei?

    Păcat! E numai o vină

    Rămasă din timp ancestral,

    Ce-ncearcă în lanțuri de tină

    Iubirea s-o țină.

    Privește! Tăcerea îneacă?

    N-o crede! E numai un gol,

    Ce sufletul simplu îl pierde,

    Și-n vuiet de falduri de dor

    Tristeți-l oferă obol.

    Așteaptă! E mult prea târziu?

    Te duci? Pe calea pustie

    Sunt lacrimi de sânge pierdute

    De cei ce cu inimi de gheață

    Ard clipe ursite-n urgie.

    Adio! E mult, e puțin?

    Chiar crezi? Cuvântul închide

    Cătușe pe gând obosit

    Și-n negre abisuri-l-aruncă,

    De vieți părăsite și vide.

  

  
    Întunericul este mai presus decât lumina. El nu are nevoie de nimic ca să existe. Ea, da.

  


  Despre poezie

  
    în loc de prefață… câteva gânduri…

  

  
    -Poezia este un tablou… visat cu ochii deschiși.

    -Nu citi o poezie cu ochii sufletului închiși.

    -Ochii se luminează sau se întristează în funcție de ce vor citi, căci ei sunt oglinda sufletului, iar acesta trăiește indiferent de voința cuiva.

    -Ajută-i pe cei dragi... dar nu-i uita pe cei în nevoie.

    -Prin poezie poți trăi prin ochii și sufletul celuilalt.

    -Dacă te întristezi când citești ceva, fii fericit... trăiești cu adevărat.

    -Poezia este ca vântul... trebuie să o simți, nu să o vezi.

    -Citește, înțelege și simte! Asta îți doresc.

    -După ce citești o poezie închide ochii; o vezi?

    -Orice poezia are melodia ei; intră sau nu în rezonanță cu sufletul.

    -Cel ce va citi o poezie în fiecare zi, va trăi mai frumos.

    -Viața nu este o poezie; nici ea doar viață.

    -Poezia seamănă cu o femeie... Are viața sa proprie, interioară, ascunsă. I-o arată doar celui ce-o place.

    -Poezia nu cântă, dar încântă.

    -Poezia este ca izvorul pur din stânca suferinței. O alină și-i conferă frumusețe.

    -Nu cere totul de la o poezie; este mult dacă-ți dă puțin... de gândit.

    -La unele poezii ții mai mult; pe ele le-ai scris pentru tine.

    -Poezia unește mintea și sufletul cu realitatea.

    -Sunt poezii pe care nu ai dori să le citească nimeni; prea îți scot sufletul la suprafață.

    -Unele asocieri de cuvinte nu au sens, ci viață, culoare și melodie.

    -Literele ar fi banale fără cuvinte; la fel acestea fără poezie.

    -Nu încerca să traduci sensul unei poezii; este ca și cum ai explica poanta unei anecdote bune.

    -Citește în poezie ideile, simțămintele și nu cuvintele.

    -Poezia oferă și nu cere nimic.

    -Poezia este ca o floare... ce se ofilește-n umbra urii.

  


  Deviaționistul

  
    Din prostie, sau mândrie,

    „Îmbâcsit” de conștiință,

    Sare unul dintre rânduri,

    Afirmând că e „ființă”.

    Singur el, nevoie mare,

    S-a găsit tot drept s-o ia,

    Când Partidul său de-o viață,

    Mai pe-o parte o cotea.

    Că la stânga, că la dreapta,

    Importanță nu avea.

    Doar un dobitoc pe bune,

    Putea face-așa ceva.

    „Noi muncim pentru putere!

    Timp n-avem ca să gândim!

    Pentru noi în bunăstare,

    Voi sărmani vrem să trăim!”

    Se cam încurcau în vorbe,

    Prea grăbiți să ocolească...

    Rămânea doar Tăntălăul,

    Înainte să privească.

    Singur cuc, cu ei departe,

    Se-ntreba unde-a greșit:

    „Oare râul nu cotește,

    Când de stânci e stăvilit?”

    Din văzduh, un vultur care,

    Îndrăgea destine sfinte,

    Îi șoptește: „Zboară frate!

    Interesul nu-i un munte!”

  


  Dizidentul

  
    Într-o zi cu ore multe,

    plictisit să mai asculte

    vorbe culte și inculte,

    le-a spus clar că nu-i mai pasă

    și că se întoarce-acasă.

    Revoltați c-un „orișicare”,

    care n-are de mâncare

    cât e ziulica mare,

    le aruncă „verde-n față”

    c-au politică „de piață”,

    s-au tot pus să îl acuze

    clănțănind mărunt din buze,

    plini de harul unor muze:

    -E mârlan și ipocrit!...

    -Aiurit și parvenit!...

    -Un țăran nenorocit!...

    -Nu-nțelege „înălțarea”!...

    -Ca să nu mai spun schimbarea...

    -Ne-am pierdut cu el răbdarea!...

    -Nu s-a prins de el nimica!...

    -Bagă-n semeni numai râca!...

    -Una știe: „Vreau păpica!”...

    Și așa, pe îndelete,

    nu cu vorbe înțelepte,

    și nici gând să îl îndrepte,

    l-au bârfit și aruncat

    ca pe-un măr putred, stricat.

  


  Doamne, ne rugăm la Tine

  
    Doamne, ne rugăm la Tine, speriați că nu credem

    Decât vorbe arse-n fapte, și orbim, și nu vedem.

    Doamne, ne rugăm la Tine, de-ndoială chinuiți,

    Că Ți-ai părăsit copiii, plânși de viață și răniți.

    Doamne, ne rugăm la Tine, când prea rar, când prea grăbiți,

    Să trăim de azi pe mâine, să-ngropăm păprinți pieriți.

    Doamne, ne rugăm la Tine, obosiți și resemnați,

    Că sunt răstigniți din fașă, prunci de moarte însemnați.

    Doamne, ne rugăm la Tine, de speranță însetați,

    Că în noi trăiește Fiul, chiar de suntem vinovați.

    Doamne, ne rugăm la Tine, și la bine și la rău,

    Căci Te-așteaptă fiecare, cu iubire-n colțul său.

  


  Doamne

  
    Nu ne-ai da Clepsidra-Viață

    Doamne dacă ne-ai iubi...

    S-o întorci numai o dată (?)...

    Mult mai bună-ar fi ea „Zi”.

    Poate ne-am trezi în Noapte

    Rușinați că am greșit

    Și-am vedea în Dimineață,

    Iarăși Calea de iubit.

    Prea târziu Clepsidra-Viață,

    Orbi, ne face să vedem,

    Că-ndoindu-ne de toate,

    Timp n-avem să mai Credem.

  


  Doi Boi Noi

  
    Sprijinit de-un gard de scânduri,

    Mult rărite de nevoi,

    Un Bătrân privește carul,

    Tras în silă de doi Boi,

    Și se face că n-aude

    Ce vorbesc încornorații,

    Mari și mândrii în trufie,

    Mai ceva ca împărații.

  

  
    -Fără noi Omul e jalnic,

    Mic și strâmb, nu prea voinic.

    De-ar sufla mai tare vântul,

    L-ar trânti ca pe-un pitic.

    -Ai dreptate bou măi frate

    Și mai e ceva cu el:

    Dacă-i moale la copite,

    Coarne n-ar nici de fel.

    -Ca să nu mai zic de coadă,

    Sau de pielea lucitoare,

    De plăpând ce e sărmanul,

    Poți să-l zgârâi cu o floare.

    -Ce noroc are „țăranul”

    Că ne vede cum umblăm

    Și cum arătăm la lume,

    Cât de țanțoș noi călcăm.

  

  
    Carul a trecut agale,

    Scârțâind ca apucat,

    Iar pe capra șubrezită,

    Dormita un moș uscat.

  

  
    Cugeta-ntristat Bătrânul,

    Ascultând la Boii blegi:

    „Parcă-s Noi, loviți de soartă

    Și-nhămați la car de Legi”.

  


  „Dor de muncă”

  
    Leneș, mă apuc de treabă,

    fără rost și fără grabă.

    Plictiseala mă-nsoțește;

    un cățel mirat clipește.

    -Ce se-ntâmplă? Ce-i cu tine?

    Nici nu-i prânzul. Nu-i a bine.

    Tot nu faci mare scofală.

    Ești lovit oare de boală?

    L-am lăsat în mârâială.

    Ce să-i spun? Că-i primăvară?

    Sau că fac numai ce-mi place

    și să mă mai lase-n pace?

    Am golit cafeaua-n tihnă,

    fiindcă-i ora de odihnă.

    Am mâncat o altă oră,

    sau vre-o două, c-avea soră.

    Mătura am duso-n spate;

    când o văd, ochiu-mi se zbate.

    M-am ținut apoi vezi bine,

    să golesc pahare pline,

    că doar berea nebăută,

    e ca și femeia mută,

    ce se pierde în uitare,

    și în dulce delăsare.

    Și așa, la stat degeaba,

    nestresat că nu-ncep treaba,

    mi-am dorit cam mult se pare:

    „Hai noroc și la mai mare!”

    Obosit, în miez de ziuă,

    tot bătând apa în piuă,

    m-a „lovit un dor de muncă”;

    dar eu „nu”, eram de stâncă.

    Totuși, mai apoi, cu grijă,

    să nu intru prost în priză,

    m-am întins în colțul care

    trăgea omul la culcare.

    Și-uite-așa, gândind în silă,

    de-mi era de mine milă,

    m-am convins că totul trece;

    chiar și munca o să plece.

    M-am trezit plin de vigoare,

    ca-ntr-o zi de sărbătoare,

    și normal, că-n viața asta,

    nu doream pe cap năpasta,

    să lucrez în zile sfinte,

    chiar de le-nmulțeam în minte.

    M-am întins... cam mult se pare,

    și-un cârcel cu junghiul sare.

    Am motive-acum depline,

    să m-așez la loc, vezi-bine,

    că de-i ziua lungă frate,

    te spetești până la moarte.

  

  
    -Și nu-i bine, zău, îmi zice,

    un sătean... trăind ferice.

  


  Dorință

  
    Am vrut să scriu despre dragoste, iubire,

    puritate și ingenuitate,

    dar gândurile mi se blocau implacabil

    în prăpăstiile de indiferență

    și munții de nepăsare,

    întâlniți la mulți,

    la mult prea mulți oameni,

    orășeni, săteni și migratori.

    Restul puținilor

    nu doreau să iasă în față

    și se ascundeau

    în durerile și necazurile lor.

    Nu le-am respectat dorința

    și am scris despre ele,

    cât și cum am putut,

    dar cu drag și sinceritate,

    cu înțelegere și speranță.

    Dar nu este de ajuns,

    întrucât nu le alină suferințele

    ci doar le conștientizează.

    Ei rămân cu ele,

    iar noi, spectatori, nu nevinovați,

    cu durerea neputinței încrustată în minte

    și uneori în inimă.

    Ce păcat că sunt atât de puțini umani

    printre atâția oameni...

    Ce păcat că dragostea și iubirea,

    afișată și legiferată tot mai mult,

    pentru comercializare,

    nu poate fi cea naturală,

    pentru a fi sădită

    în sufletele și inimile copiilor,

    flori plăpânde care se usucă

    în arșița veacului, anilor,

    zilelor și orelor acide,

    în fața martorilor muți,

    ca noi...

    Și am scris...

    despre Frumusețea... și Suferința... Satului Românesc.

  


  Dragobete

  
    Viforul, în vuiet groaznic,

    Viul spulberă din cale.

    Câmpul e pustiu de dune,

    Reci morminte-nchise-n zale.

    Sub troiene de năpastă,

    Aruncate val de val,

    Casele se-nchid în ele,

    Lacul geme strâns în mal.

    Timpu-și neagă veșnicia

    Și se-nclină resemnat.

    Orele își pierd menirea

    Și iar bat în ritm ciudat.

    Lumea surghiunită zace

    Prinsă-n nemișcare mută.

    Într-o casă fără fum

    Cânt-o fată slută.

    Nu-i frumoasă și-i păcat

    Că iubește viața.

    Are-un suflet minunat,

    Da-și ascunde fața.

    Cu simțire, plin de dor

    Glasul răscolește.

    Vântul tace-nfiorat:

    Simte că iubește.

    Nu îi pasă cum e ea.

    Nu îi vede chipul.

    Vocea ei de fulg de nea

    Pentru el e scopul.

    Nimenea nu a- văzut

    Nici el cum arată.

    O clepsidră de argint,

    Inima-i e toată.

    Dragobetele de ger

    A-nghețat trăirea.

    Stelele sub nouri plâng,

    Vie e iubirea.

    Fata a simțit în piept

    Un cuțit de gheață.

    Diamante s-au prelins

    Când a luat-o soață.

    Trupul dalb, îmbălsămat

    De-o bătrână sfântă,

    Gol de suflet a rămas:

    Ea-i cu el... în nuntă.

  


  Dreptatea

  
    Dreptatea zace înfășată

    În tone de hârtii și legi.

    Prin case suflă Libertatea...

    „Când semeni vânt, tot vânt culegi”.

    Se nasc copiii fără vină

    Într-un deceniu „loc-de-veci”

    Și cresc în mila hăituită

    De „tot-mai-vreau” și patimi reci.

    Prea rar micuții se revoltă,

    Când cresc în țara „mai-de-loc”

    Și pleacă, părăsind părinții...

    Sărmani țânțari atrași de foc.

    Pe cerga vremii mor bătrânii

    Uitați în ghimpii de nevoi,

    Și lung privesc: „Poate iar Domnul,

    S-o reântoarce printre noi!”

    Mormintele se-mpuținează:

    Prea mult le cere popa-n sat.

    Iar fumul negru îi tot urcă,

    Spre cerul stins... El i-a uitat?

  


  Drumul și Troița

  
    Drumul urcă-ncet ca Viața, îngropat în gropi comune,

    Falduri rupte de verdeață, tot mai speră-ntr-o minune.

    Răstignit de intersecții, ca și Omul, răzvrătit,

    Pleacă-n câteva direcții, când îl vezi, când a pierit.

    Trist se scurge printre maluri, ca un strop de viață fină,

    Doar în șanț mai plânge apa, liniștită și senină.

    Colbul vânturat de vânturi, zboară-n sus, înspre lumină.

    Când speranța i se stinge, cade-ncet, în gol, în tină.

    Blând Troița îl oprește, să mai stea în umbra ei.

    Mai discută una-alta și de buni și de mișei.

    -Iar te-au neglijat sărmane?

    -Și pe tine. Greu mai zaci. Crucea ta uitat-au oare?

    -Sunt doar Oameni. Ce să faci.

  


  Drumuri pline

  
    Drumurile se întrec, printre vii coline,

    Cu morminte-mpestrițate, de iubire pline.

    Cruci retrase, sau ascunse, zac în neființă...

    Într-o lume-a resemnării, totu-i cu putință.

    Drumurile se-nconvoaie peste ape line,

    Cu speranțe scufundate, răstignite bine.

    Oameni simplii trec pe pod, cu-n crâmpei de sapă,

    Și uitând că mai trăiesc, nu le văd în apă.

    Drumurile se opresc într-un codru mare,

    Plin cu oameni rătăciți, de puțin în stare.

    În copaci se opintesc cu vieți inutile,

    Rădăcinile-s adânci; legi ascunse-n file.

    Drumurile se sfârșesc, fără a începe.

    Pruncii zac calzi la pământ, încercând să țipe.

    Glia sfântă îi hrănește cu iubire și venin

    Și-i așteaptă răbdătoare. Tot ai ei vor fi: Amin!

  


  Dus cu pluta

  
    M-am trezit pe gheață,

    Părăsit pe-un „sloi”.

    Lângă mine-n silă

    Se-mpingeau doi Boi.

    -Da mai stați oleacă!

    Loc n-avem deloc!

    S-au uitat la mine:

    -Hai că n-o fi foc!

    Sloiul, sloi, ca pluta,

    Se bălăbănea.

    Cât pe ce să cadă,

    Boul de pe ea.

    Mai apoi, în duo,

    Nu știu ce cereau,

    Că mugeau ca naiba,

    De mă asurzeau.

    M-am culcat, că poate,

    S-or opri din cânt,

    Și-am visat că-n viață,

    „Dus cu pluta” sunt.

    Eram eu și Boii,

    Îmbrăcați în frac.

    Ei îmi dau povețe:

    „Când și cum”... să tac.

  


  E primăvară

  
    Cerul s-a-nfrățit cu lacul

    În albastru dintr-o-dat.

    Soarele își varsă focul;

    Mult în iarnă a răbdat.

    Norii, îmbuibați de lacrimi,

    Răscolite de prin mări,

    Se-mbrâncesc unul pe altul,

    Între cele patru zări.

    Vântul, rușinat de faptul,

    Că pe ger l-a ajutat,

    Scuze-și cere-n adierea,

    Ce te mângâie ciudat.

    Aerul, ce răsuflarea,

    O-ngheța nerușinat,

    Străveziu se pierde-n ziua,

    Ce în noapte a iernat.

    Câmpul voalul își ridică,

    Într-un dans de aburi-val,

    Și cu chipul plin de riduri,

    Ne zâmbește-n verde-pal.

    Din pădurea desfrunzită,

    Rușinată că e goală,

    Se aude-un tril de mierlă:

    Muguri roagă să se scoală.

    Printre case-n sat, uitarea,

    Se preschimbă-n interes,

    Grebla zburdă iar în mână,

    Sapa cade tot mai des.

    Într-un colț, ca nestemata,

    Clopoțel de vis se zbate,

    Ca simbol al învierii,

    Ca al vieții după moarte.

  


  „Ei” și noi

  
    Într-o lume-n care multe rost nu au,

    Timpu-și pierde sensul; clipe-n ore stau.

  

  
    -Ne-am născut să creștem...

    -Sau ca să trăim?

    La-ntrebarea dreaptă, noi pieziș privim.

    -Viața e o luptă...

    -Între voi și noi?

    O grimasă rece; dinți rânjiți și goi.

    -Drepturi sunt grămadă...

    -Aruncate-n șanț?

    Chipul se încruntă; gura face „clanț”.

    -Libertatea-i toată...

    -Goală de idei?

    Trupul se revoltă; spasme și cârcei.

    -Dar aveți puterea...

    -De-a gândi prin voi?

    Zâmbetul se-așterne.

    I-am votat tot noi.

  


  El și el

  
    El poate ne-a dat, șansa de-a fi vii,

    Universul poate, doar pe cea de-a fi.

  

  
    El ne-a dat simțirea; el, un glob de tină.

    El ne iartă totul; el ne ține-n vină.

  

  
    El a fost cuvântul; el un gol strivit.

    El este menirea; el tot ce-a pierit.

  

  
    El oferă șansa; el nu o respinge.

    El cere iubire; el nu poate plânge.

  

  
    El încinge patimi; el le-ntinde-n cergi.

    El înalță omul; el în glod îl cere.

  

  
    El e nemurirea; el e doar tăcere.

    El oferă zboruri; el le leagă-n legi.

  

  
    El înalță omul; el în glod îl cere.

    El e nemurirea; el e doar tăcere.

  


  Eu-calul

  
    -De ce nu pleci? m-au întrebat

    de multe ori mulți „Nimeni”.

    -Din glia asta m-am născut

    și țin la ea, la semeni...

    -Nu-i un motiv să mori aici.

    Pământul e mai mare,

    cu-n drum pierdut în nesfârșit,

    bătut de cai și care.

    -Dreptate-aveți! eu le-am răspuns,

    dar mică-i lumea mare,

    când drumurile le-ngrădești

    cu plase de hotare...

    -Tot oameni sunt și cei închiși.

    Cu buni, cu răi, te-nvață,

    că nici ai noștrii uși nu sunt,

    de sfânt lăcaș în viață.

    -Străini ei sunt, nu-mi sunt părinți...

    N-au iarba de acasă.

    Căci nu contează ce mănânc,

    cu-ai mei de sunt la masă...

    -Și ei au câmpuri verzi și brazi,

    și cai ce-aleargă sprinteni.

    -Mi-ar place, dacă nu aș ști,

    Că au și șei... și pinteni...

  


  Evenimente cotidiene

  
    Rătăcit printre gînduri,

    după o perioadă de timp, mai scurtă

    decât aș fi dorit,

    m-am trezit cu picioarele pe pământ,

    brusc, brutal,

    „îmbrâncit„ de evenimentele cotidiene.

    -Ce-aveți cu mine? le-am întrebat,

    când mi-au zdrăngănit pe la ușă.

    -Noi? s-au mirat ele cu naivitate.

    -Dar cine? am mormăit înciudat.

    -Nimic; cu nimeni. Doar că ne ia valul câteodată.

    -Sau mai mereu și din greu...

    -Așa-i viața. Cu unii care fac ce vor,

    iar restul ce trebuie,

    fie că vor, fie că nu,

    dar n-au încotro.

    -Și-mi spuneți asta așa, pe șleau?

    -De ce ne-am ascunde. Oricum știi.

    Și nu m-au lăsat în pace

    și au stat și stau pe capul meu,

    dar nu și în el.

    Cât mai pot;

    eu, că ele...

  


  File

  
    poetului....

  

  
    Printre vise, pe sub sori,

    Printre nopți și zile,

    A trecut un om stingher,

    Măzgălind reci File.

    Uneori s-a resemnat

    Că atâta poate

    Și le-a rupt și aruncat,

    Ca pe frunze moarte.

    Dar apoi trezit din vis,

    În coșmarul zilei,

    S-a-ncruntat și iar a scris,

    În favoarea milei.

    Oamenii nu l-au iubit,

    Că spunea prea multe.

    L-au hulit și l-au jignit,

    L-au gonit din curte.

    Mai pe drumuri, mai pe câmp,

    Sau în umbra deasă,

    I-a „pictat” cu chipul tâmp,

    Ars de sila crasă.

    În cuvinte de suspin,

    Negru colorate,

    I-a închis, plini de venin,

    Într-un colț de carte.

    Când din viață s-a oprit

    Pe un prag de soartă,

    S-a gândit: „Cât i-am iubit...”

    Dar a spus-o-n șoaptă.

  


  Firul vieții

  
    Vremea toarce firul vieții

    în Clepsidra-Timpului.

    Caierul de glie plânge:

    „Fie voia Cerului!”.

    Zilele tot strâng în noduri

    săptămâni și luni alese

    și se-ntreabă-nsingurate:

    „Pentru cine oare-om țese?”

    Din neant apare Omul,

    ca un dat divin și chin,

    ce pretinde-acum chiar totul:

    „Pentru pruncii mei ce vin”.

    Dintr-un fir Adam și altul

    împletit pe el ca Evă,

    s-au născut odgoane-n lume,

    ce Pământul sug de sevă.

    Firul vieții-apoi în plase,

    de meschine interese,

    s-a-ncurcat în ochiuri-lege,

    și tot țese ... și tot țese...

    În final o pânză albă,

    răvășită de destin,

    au întins-o, înegrită,

    la pomelnicul-festin.

    În Clepsidra răsturnată

    de un om nepriceput,

    la o cergă de Sfârșit,

    Vremea toarce-un Început.

  


  Florile nu plâng

  
    -Florile nu plâng, nu-i așa?

    Nici când le rupem,

    ca să ne simțim noi bine,

    nici când le tăiem,

    ca să le jertfim...

    Ar trebui să se simtă mândre

    că le apreciem

    și le dăm iubitelor,

    sau prietenilor,

    sau la nunți și înmormântări.

    Nu plâng, nu-i așa?

    Dar nici nu râd.

    Rămân frumoase și în moarte,

    pe un ultim drum de viață,

    cu sens unic,

    de „Adio”,

    ca un „cântec de lebădă”

    trist, sublim, sfâșietor,

    ca un apus înflăcărat, încântător,

    stins implacabil de noaptea rece și lungă...

    Doar că ele, spre deosebire de noi, aleșii,

    rămân frumoase și în moarte,

    fragede și sensibile,

    învăluite într-o feerie de culori,

    pe care noi o uităm,

    orbiți de întunericul meschin al interesului...

    Și plâng, nu-i așa?

    Nu ele, ci copiii ingenui,

    când le spun „pui de pom”

    și ne întreabă dacă ele nu suferă...

    iar noi tăcem; unii.

    -Dar ele nu plâng, nu-i așa?

    Poate din prea multă dragoste pentru noi,

    nu vor să fim nefericiți că le ucidem

    neândurător,

    fără regrete,

    după ce poate tot noi le-am plantat

    și leam dat viață

    și le-am îngrijit cu dragoste...

    Și ce poate fi mai trist când le distrugem...

    Doar dacă ele...

    dacă ele...

    ar plânge...

    -Dar nu plâng... nu-i așa?

  


  Foame

  
    Într-o curte strâmtă,

    De nevoi prea plină,

    Buruiana viață,

    Se întinde-n tină.

  

  
    Mici copii și mame,

    Cu și fără vină,

    O stăbat în groaza

    Zilei ce-o să vină.

  

  
    -Nu mai lua din pâine!

    Las-o pentru cină!

    -Burta nu mai poate,

    Foamea să o țină.

  


  Fulg de nea

  
    M-am visat un fulg de nea,

    M-am visat ferice,

    Printre frați pluteam zâmbind,

    Tânăr și ferice.

    Mândri-n hore ne-ncingeam,

    Răsfirați în clipe,

    Eram goi și nepătați,

    În splendori de clipe.

    Zborul, nu știam atunci,

    Că-i cădere lină,

    Eram zei nemaivăzuți,

    În plutire lină.

    Totul era pur în jur,

    Fără gust de tină

    Și egali ne zbenguiam,

    Neștiind de tină.

    Străluceam cu toți la fel,

    Mici minuni în noapte,

    Cu invidie nimic,

    N-amintea de noapte.

    M-am trezit strivit și ud,

    Aninat de-o creangă.

    Frații se stingeau pe rând,

    Lacrimi vii pe creangă.

  

  
    Vag zâmbeam privind pe geam

    La splendoarea dusă,

    Dar ningea și mai speram,

    Poate-n lumea dusă.

    Prin văzduhu-nfiorat

    De sclipiri de viață,

    Lung, un dangăt întristat,

    Amintea de viață.

  


  Furtună cu nuc

  
    Lacul flutură din valuri

    Prins în horă de furtună,

    Vântul, cavaler de taină,

    Simțămintele îi scurmă.

    Stropii străvezii-n lumină

    Zboară-n cercuri spulberați

    Și tot cad în mama oarbă,

    Ce-i iubește, chiar schimbați.

    Norii negri-și tună vorba

    Și împroașcă, cu scântei,

    Fulgerele-și ard menirea,

    Amintind că mai sunt zei.

    Nimenea nu poate-n calea

    Stihiei să stea măreț,

    Chiar și nucul se apleacă:

    Închinarea e în preț.

    L-a-nvățat sărmana viață,

    Ce-a-ndurat-o singur cuc,

    Că urgiile haine

    Rup ce-i mândru, dar se duc.

    Ramuri grele greu crescute

    În decenii de tăceri,

    Plâng, chircindu-se sub scoarță,

    Răsucite în dureri.

    Scârțâit lugubru umple

    Valea moartă dintr-o dat,

    Când un braț bătrân în noapte

    I-a fost smuls, sau l-a cedat.

    Greu tribut soarta îi cere

    Pentru a salva ce-i bun;

    Ramuri tinere se-nchină:

    -A murit taica străbun.

  


  Galeria-viață

  
    Pe-un perete gol, de viață,

    înșirăm tablouri-fapte

    și-ncropim o galerie,

    în culori de „viu” și „moarte”.

    Impregnate de iubire

    unele chiar strălucesc;

    răsfățate de lumină,

    flori de chipuri înfloresc.

    Într-un colț și, din păcate,

    camera prea multe are,

    umbra-și varsă resemnarea,

    peste „pari” cu „oale-n care”.

    Sunt pictate cu venin,

    stors din vorbe de ocară,

    și închise printre spini,

    ca mai mult să doară.

    O sculptură înfășoară

    firul vieții pe un fus,

    dintr-un ghem ce nu e mare,

    dar ciudat, se pierde-n sus.

    O gravură încrustată

    cu sălbatice porniri,

    se revarsă vinovată,

    dintr-un cuplu mic de miri.

    O icoană răstignită

    într-un cui de ignorare,

    vag reflectă întristarea

    printr-o lacrimă de soare.

    Un peisaj de bună-stare

    îmbuibat cu tonuri oarbe,

    se tot pierde-n delăsare

    în pustiul ce îl soarbe.

    Un portret de „orișicare”

    se hlizește chiar „oricui”;

    râsul e strident și pare,

    ca un drob de sare-n cui.

    Într-o rugă de durere,

    pe-un fundal de stele reci,

    un cortegiu de tăcere

    îm-pânzește-un loc de veci.

  


  Ghicitoarea

  
    Sub un pom cu umbra deasă

    Ca necazurile zilei,

    Și-a întins un preș de zestre,

    Zdrențuit în dorul milei.

    Cărțile, cu colțuri roase

    De frecușul prin străini,

    Zboară-n palma-i istovită,

    Într-un dans de regi străbuni.

    În cuvinte meștugite,

    Cu un sens, sau cu mai multe,

    Cască guri la spectatorii

    Care mor să o asculte.

    Câte una, curioasă,

    Sau ca restul, mai credulă,

    Riscă o bancnotă-două,

    Că vezi Doamne-i mai fudulă.

    Află ce ar vrea să știe

    De noroc și așternut,

    Și e mulțumită tare,

    C-are-un soț puțin cornut.

    Alta sare cu loveaua,

    În miraj de vorbe prinsă.

    Îi surâde și ei soarta...

    Cel puțin din palma-ntinsă.

    Unul, mai deștept pesemne,

    Râde incredul pe margini.

    Cu un ghiont îl liniștește

    Soața, ce-a pierdut trei sarcini.

    Și așa, din palmă-n carte,

    Vise întrupează-n ei...

    Când ca boii trag la viață,

    Vor s-o vadă azi... viței.

    -Nu vedeți! rânjește unul,

    Banii vi-i-a luat la toți.

    V-a prostit gitanca-n față.

    Ăsta-i neamul lor de hoți.

    Mândru foc de-mpunsătură,

    Alungând din drum ogarul,

    A plecat țanțoș la slujbă...

    Orb.... în spate cu samarul.

  


  Haide viață

  
    Haide viață nu pleca,

    Doar o oră-două.

    Am atâtea de făcut,

    Iar în suflet plouă.

    Mult prea mult din ce-aș fi vrut,

    Am lăsat pe „seară”.

    Timpul ieri chiar mi-a promis,

    Că-mi mai dă o „vară”.

    Știu că nu-l asculți mereu,

    Că e nestatornic,

    Dar oricum, e soțul tău

    Și de tine dornic.

    E păcat să vă certați,

    Pentr-un om ca mine.

    Nu-ți cer mult, vreau chiar puțin,

    Să mai stau cu tine.

    Doar copiii să-i mai văd...

    Mama... nu se poate.

    Nu-i trezesc și nu le spun

    Unde plec... E noapte?

  


  Iar toamnă

  
    Frunzele își pierd menire, înrobite de destin.

    Soarele se-ascunde-n umbra cerului, de neguri plin.

    Valuri-valuri necurmate, de-ndoieli purtate-n vânt,

    Cu un freamăt viu de moarte, se strecoară pe Pământ.

    Timpul își anină Clipa, de un vis și de un dor,

    Nestator ca și simțirea, pleacă iar stingher în zbor.

    Crud neliniștea cuprinde, flori plăpânde-n prag de zori.

    Giulgiul cenușiu se-ntinde, peste oameni și culori.

    Răsfățată-n colțul casei, în splendoarea ei de jar,

    O mușcată, rușinată, se-nroșește tot mai rar.

    Greu, în vaiet stins de soartă, ca o pânză de uitări,

    Se abate vijelia stropilor pierduți de nori.

    Mult doriți în miez de vară, adulați ca niște zei,

    Se pogoară reci acuma, mici și răi ca niște zmei.

    Trist, un câine pripășit, de niciunde-n piață,

    Se întreabă, brusc trezit: Asta-i oare Viață?

  


  Iarnă de decenii

  
    Au fost și bune și prea-rele,

    Dar le-am uitat în mila-silă,

    Și iar am tras la carul-sorții,

    Pe drumul greu, spre groapa-vilă.

    Atunci priveam cu jind la focul

    Ce lumina un blid de oase.

    Acum răbdăm cu viața plină

    De libertăți și drepturi roase.

    Atunci tăceam, râzând în spate,

    De tonți și toante, răi și rele.

    Acum ne lăfăim în toate,

    Zâmbind cam des, printre măsele.

    Nemulțumiți atunci, odată,

    Ne amăgeam visând în doi.

    Acum speranța-i zdruncinată,

    Căci „eu” nu-s „el”, iar „ei” nu-s „voi”.

  


  Iarna pruncilor

  
    Gerul mușcă greu și crunt

    Și din piatră și din lemn.

    Geme bradul în strânsoare,

    Dar rămâne drept și demn.

    De nămeți, zdrobite case,

    Se sufocă-n fumul dens,

    Ce din coș nu vrea să iasă,

    Presimțind că n-are sens.

    De căldură nici că-i vorba,

    Dincolo de soba grea,

    Când pe lemn, muiat de viscol,

    Flacăra nu vrea să stea.

    Pe pereți lumina oarbă

    Varsă umbre-n lung suspin,

    Lumânarea e pe ducă,

    Frigu-n oase e venin.

    Un bătrân își face cruce,

    Mormăind ceva de sfinți.

    Un nepot, uitat de mamă,

    Se gândește la părinți.

    L-a lăsat de-un an jumate

    Și-a plecat cu altu-n sat.

    Șase ani face la vară...

    Tată n-a avut vre-o-dat.

    Vuietul de-afară crește...

    Cel din inimă la fel.

    Unu-ngheață răsuflarea,

    Altul sufletul din el.

    Pe poteca vieții-nscrisă

    Printre ghețuri, printre stânci,

    Se aude-n miez de iarnă,

    Scâncet stins: se nasc alți prunci.

  


  Idealuri sparte

  
    Mă gândeam la „idealuri”,

    singur, liniștit, pierdut.

    Nu aveam cu cine-o vorbă,

    să o schimb, de aș fi vrut.

    Doar un câine pripășit,

    alungat de lume,

    Mă privea întrebător:

    „Ce-mi mai dai? Mi-e foame!”

    „Nu fi porc!” era să zic,

    deși era câine,

    „Ai halit ca un calic.

    Mai e și un mâine”.

    I-a plăcut că i-am vorbit,

    tolănit pe spate,

    I-am zâmbit și am uitat,

    idealuri sparte.

  


  Iertare

  
    Resemnat în lanțul sorții,

    Cu destinul acceptat,

    Se strecoară printre clipe,

    Omul simplu, ne-nsemnat.

    De încerci să-i spui că lumea

    E făcută cu de toate,

    Te privește dintr-o parte:

    Vrea să râdă, dar nu poate.

    A răbdat, convins că viața

    E un dat și nu un dar,

    Și a tras la carul grijei

    Suduind, dar în zadar.

    Nu a acuzat pe nimeni,

    Nici pe El că l-a uitat.

    S-a rugat tăcut în taină,

    L-a iubit și L-a… iertat.

    Căci acesta-i adevărul:

    Îl iertăm și noi pe El,

    Că ne-a dat prea multe rele,

    Și mulți oameni; fel de fel.

  


  Imagine

  
    Într-o candelă aprinsă

    Pentru morți și vii de-o seamă,

    Pâlpâie-n lumina oarbă,

    O imagine de mamă.

    Într-o casă mică piere,

    Răvășit în colț de noapte,

    Dorul ne-mplinit de tată

    În uitări de calde șoapte.

    Într-o vatră rece zac,

    prinse-n lanțuri de tăceri,

    Vise prefăcute-n scrum,

    Răstignite în dureri.

    Într-un prag de primăvară,

    Rar atinse de trăire,

    Suflete se nasc și mor,

    Încălzite de iubire.

    Într-un strop de apă pură,

    Dintr-un ochi de rai prelinsă,

    A rămas numai durerea,

    În veșmânt cernit, nestinsă.

    Într-un suflet sfânt de mamă

    Străveziu și fără umbră,

    Rătăcește-n voie jalea,

    Cruntă, rece, neagră, sumbră.

  


  În tăcerea nopții

  
    „Când plânge un străin simt că mă-nfior.

    Când îmi plânge pruncul, clipele mă dor”.

  

  
    În tăcerea nopții, spartă doar de valuri,

    Clipe lungi de soartă se preling pe dealuri.

    Zile-ngenunchiate de perfide patimi,

    Tot înving simțirea îngropator datini.

    Răsturnate care de povețe bune,

    Zac în neființa unei lumi străbune.

    Aripi de lumină răscolite-n cânturi,

    Sfârtecă pământul părăsit de vulturi.

    Resemnate umbre născute-n speranță,

    Scurmă-n van ogorul transformat în zdreanță.

    Fără voie-n voia Lui de a fi bine,

    Se petrec din viață în uitări de sine.

    Rar, când teama strânsă se preschimbă-n ură,

    Își aduc aminte că mai au și gură.

  

  
    În tăcerea nopții zilelor de mâine,

    Un micuț se roagă pentru-n drob de pâine.

    Inima-i în bocet cântul nu-l cunoaște,

    Sufletul se frânge pentru-n blid de lapte.

    -Mama... strigă-n viață... spre natura moartă.

    Liniștea se-așterne... pe un mal de soartă.

  


  Îndoiala

  
    Într-un sens, Măgarul, că era de neam,

    m-a privit la lucru cum mă chinuiam.

    -Prost mai ești Vecine! Chiar nu ai ce face?

    La ce-ți folosește altuia de-i place?

    Vrei curat să fie. Vrei și flori mai nou.

    Ce te faci de trce iarăși câte-un Bou?

    L-am privit cu milă. Parcă mă vedeam.

    Să-i răspund mai acru? Vorbe nu găseam.

    -Fă ca mine frate! Zău că nici nu-mi pasă

    că tot port samarul; el îmi e și casă.

    -Dar e greu măgare. Te-am văzut gemând,

    tot trăgând la semeni, chiar și alergând.

    -Da, dar am mâncare; zilnic o primesc.

    Nu mai pierd lungi ore să o pregătesc.

    Că avea dreptate mă cam îndoiam

    și căzut în transă gânduri rumegam:

    „Oare cum e bine? Sau cum e mai rău?

    Ca măgar în viață, sau cu eu-l tău”.

    El, Măgar, tot trage. Eu, măc(g)ar trudesc.

    Știe ce-i e bine. Știu să socotesc.

    Face ce îi place. Eu numai gândesc.

    Nu-și pune problema. Eu cu ea trăiesc.

    Rage cât îl ține. Eu abia grăiesc.

    Râde de oricine. Eu numai zâmbesc.

    Doarme și-n picioare. Eu mă tot grăbesc.

    N-are sentimente. Eu pot să iubesc.

    Dar dacă le are? Iar mă îndoiesc.

  

  
    Că e Om mai bine, zău că nu-ndrăznesc

    să declar cu surle... Iar mă calicesc.

  


  Intrigați

  
    Intrigați că-n lume au multe nevoi,

    Răscolesc minciuna în scâncet de ploi.

    Intrigați că pomii cresc și nu-s jertfiți,

    Tot aduc topoare pentru cei sfrijiți.

    Intrigați că Cerul cade doar în sus,

    Învârtesc Pământul și în sens opus.

    Intrigați că totuși nu le au pe toate,

    Înrolează semeni în turbate haite.

    Intrigați că viața nu le e pe veci,

    Se impun ca idoli, cu ceilalți în beci.

    Intrigați că ceasul bate până mor,

    Prea târziu l-aruncă... și ies din decor.

  


  Iubiți părinți

  
    De-aș putea prin Timp să merg,

    La plimbare, sau în goană,

    M-aș întoarece înapoi,

    Când aveam o mamă.

  

  
    De-aș putea să-i văd în viață

    Pe toți cei ce i-am iubit,

    Aș rămâne prizonierul,

    Timpului cu ei trăit.

  

  
    De-aș putea să-mi uit trecutul

    Și cu bune și cu rele,

    L-aș înlocui cu totul,

    Doar cu chipul mamei mele.

  

  
    Dac-aș vrea să cer iertare,

    Pentru tot ce n-am făcut,

    Tot părinții-ar fi cei care,

    M-ar scuza, că n-am putut.

  

  
    Dacă aș putea copiii

    Să îi cresc ca oameni sfinți,

    Ar trăi o nouă viață

    Și iubiții mei părinți.

  


  Lăcașul din noi

  
    Undeva...aicea... poate chiar în noi,

    S-a zidit Lăcașul, cu pereții goi.

    Ca o viață nouă, sau ca moarte poate,

    El este lumina, închisă în carte.

    Slovele de fapte, sau de renunțări,

    Fulgeră în noapte, sau dispar în zări.

    Chipuri prea-iubite, sau uitate iar,

    Zâmbesc în icoane, sau se sting în jar.

    Turle de speranțe, într-o lume sumbră,

    Neagă resemnarea, sau se-ngroapă-n umbră.

    Bolți de duioșie, ce simțirea fură,

    Protejează pruncul, răstignit cu ură.

    Liber e oricine, să aducă-n el,

    Ce-i frumos în viață, sau ce e mișel.

    Poate să invite, amintiri de sfinți,

    Sau cheflii de-o seamă, ce scrâșnesc din dinți.

    Nu-l oprește nimeni, să picteze flori,

    Sau să lase pete, pline de fiori.

    Lespezi de morminte, poate să slăvească,

    Sau în piețe plate, să le arvunească.

    Crucea-o poate ține și în suflet doar,

    Sau o poate smulge silnic din altar.

    Admirând splendoarea, unui simplu pom,

    Mă-nfioară gândul: „Greu e să fii Om”.

  


  Lacrima

  
    În căușul palmei lacrima e vie.

    Se uită la mine și la plâns îmbie.

    -Ce vrei tu micuț-o, stoarsă din iubire?

    Viața ta e scurtă. E un dat-menire.

    -Nu îți cer prea multe: doar în astă seară,

    să-mi împart tristețea cu o mică soră.

    Prea multe motive s-o refuz n-aveam.

    Ieri boceam pe rupte. Azi numai jeleam.

    Ochii, seci de lacrimi, se uitau la stoluri

    De speranțe frânte răvășite-n goluri.

    Nu i-am dat o soră; doar am sărutat-o.

    S-a pierdut în sine-și, când am întrebat-o:

    -Vrei să fii cu mine? Vrei să fii a mea?

    S-a lipit de buză în sclipiri de stea.

    Gustul de iubire l-am simțit acut.

    Am sorbit-o lacom; inima s-a rupt.

    O vărsasem caldă; rece-acum era.

    A pierit micuța în timp ce spera.

  

  
    Cât de mult...

  

  
    Cât de mult tristețea te face să crezi,

    Că nu ai ce pierde, când n-ai ce să pierzi.

    Cât de mult iubirea te face să crezi

    Că ea-i veșnicie și n-ai cum s-o pierzi.

    Cât de mult se-nșeală omu-n sinea lui,

    Când stă sub o spadă aninată-n cui.

    Ca Sisifi ne plângem că începem iar,

    Dar jucăm în pripă fericirea-n zar.

    Șansa ne răsfață rar, neprevăzut,

    Dar se frânge sensul, a tot ce-am crezut.

    Osândiți de gândul că putem mai mult,

    Ne-nfundăm în gloduri de credință-n cult.

    Oropsiți de biciul faptelor proscrise,

    Ne mirăm că alții ne lovesc și-n vise.

    Sugrumați de limba ce leagă tăcerea,

    Sufocăm în fașă pruncii și plăcerea.

    Speriați că liberi e prea mult să fim,

    Închistați în gratii murmurând trăim.

    Mulțumiți în toate pentru „nu știu ce”

    Ne trezim de-odată întrebând: „De ce?”

  


  Lacrimile cerului

  
    Lacrimile cerului

    Curg în nesfârșită durere și iertare,

    aducând viața, pentru unii

    și agonia, pentru alții.

    Umed și mai umed,

    pământul îngroapă, cu grijă,

    mii de gângănii,

    invizibile printre firișoarele rădăcinilor,

    avide, sau resemnate,

    scoase din anonomat,

    de fluidul înegrit,

    ce-și urmează destinul implacabil,

    de „la vale” ,

    pe nenumăratele făgașe

    sculptate rapid pe solul nesătul.

    Ca un cărăuș neastâmpărat Vântul

    răscolește și răstoarnă norii,

    unul peste altul,

    sau îi „liniștește” într-un luciu mat,

    opac, cenușiu,

    ca durerea cerului

    pierdut în zări de tăceri,

    unde doar fulgerele obosite,

    abia se văd,

    iar tunetele și-au pierdut sensul.

    Orizontul acustic

    este învăluit treptat

    de noi fire interminabile

    de fâșâit fin, liniștitor,

    de linii cristaline, ce cad

    și iar cad, în șopot molatic,

    pentru a sfârși

    în jerbe și coroane străvezii,

    strivite de betonul sau piatra răuvoitoare,

    care le limitează accesul la pământul dorit,

    iubit, înfrățit.

    După lunga arșiță nemiloasă,

    în frenezia ancestrală,

    frunzele și florile

    își pierd cumpătul

    și se zvârcolesc în plăceri nebănuite,

    speriate implacabil.... de un fâlfâit scurtat de aripi.

  


  Laleaua

  
    Pe un preg de soartă, la intrarea-n viață,

    O plăpândă floare s-anroșit la față.

    Goală ca speranța fără-acoperire,

    Și-a întins bobocul, oază de simțire.

    Nuditatea tijei, fără puf și spini,

    O făceau să pară simplă-ntre vecini.

    O bârfeau în hohot, că nu e de ele:

    -Două frunze-ntinse șleampăte și grele.

    Ea, în inocența-i fără ură, pură,

    Le iertă pe dată: „Poate-i viața dură”.

    Soarele apare pe un cer noros.

    -O, cât ești de mare! O și ce frumos!

    Chipurile toate spre el se îndreaptă,

    Vor să-i fie soațe. Vor o altă soartă.

    Doar ea, întristată, nu-l vede pe sus.

    E prea mică încă: „Poate la apus.”

    Timpul implacabil zorii-i trec în zi,

    Lumina-i conferă dreptul de a fi.

    Trupul drept se-nalță mândru, de nespus,

    Pământul o cere plecată supus.

    Cupa își răsfiră petale de nor,

    Purpuriul arde în flăcări de dor.

    Un potir de viață, clopot răsturnat,

    O clepsidră sfântă, într-un veac turbat.

  


  Lapoviță

  
    Vântul s-a pornit de-aseară:

    Urlă ca la surzi la noi,

    Și în trombe când se-abate,

    Gem copaci-nalți și goi.

    Ploaia mult n-a zăbovit:

    L-a ajuns din urmă

    Și-mpreună au pornit

    Tropote de turmă.

    Frigul ce se odihnea

    Mai pe sus, la munte,

    S-a decis în zori de zi

    Să le stea în frunte.

    Ropote de „pic și poc”

    Tabla ruginită,

    Au izbit-o nemilos,

    Cu ură smintită.

    Picături nevinovate,

    Vii plecate dintr-un nor,

    S-au răcit ca și iubirea,

    Gheață prefăcută-n dor.

    Fulgi de nea fragili ca floarea,

    De cireș, ce cade-n mai,

    Fac ca zloata de afară

    Să nu strige numai: „vai!”.

    Prea micuți să fie-n seamă

    Luați de cei mai mari și tari,

    Se strecoară-n neființă

    Și se pierd, stingheri și rari.

    Lapovița înfioară

    Și îmbibă-n giulgiu ud

    Oameni, case și mioare,

    Strânse-n pripă sub un dud.

    Ca tristețea întrupată,

    Într-o margine de sat,

    Un copil blesteamă școala,

    Șchiopătând... spre ce i-e dat.

  


  Luna

  
    Unduioase umbre, unda, o îneacă în suspine.

    Luna calcă lin poteca, de lumini ca ițe fine.

    Stelele-și ascund obrazul de rușine și se sting.

    „Ce frumoasă e Crăiasa?”. Norii se retrag și plâng.

    Florile-și ascund uimirea în petale strânse-n grabă.

    „Cum de e așa splendidă?..”

    „Leneșă și făr-de treabă”.

    „Ești invidioasă soro. Parcă tu te dai în brânci.

    Nu accepți că e sublimă”

    „Ba-i pustie; numai stânci”.

    Rând pe rând, în nebunia, nopții reci cu Lună plină,

    Plantele își spun părerea:

    „E boccie”.

    „Ba-i divină”.

    Unele, mai „înțepate”, cu, sau fără spini de soi,

    O atacă veninoase: „E a dracului ca voi”.

    Altele, mai moderate, ca și omul resemnat,

    Se rezumă la povețe: „Nu huliți, că e păcat”.

  

  
    Pe pământ doar întristarea se mai lăfăie prin case.

    Un bătrân mai roagă Timpul, înc-o vară să-l mai lase.

  


  Macul

  
    Pe imașul sterp, de vaci,

    Răscolit fără-ncetare,

    S-a ivit din glodul ars,

    Nu se știe cum, o floare.

    Flacără de vis în noapte,

    Roșu-purpuriu de jar,

    Catifea de suferință,

    Mare-n străluciri de far.

    În petala-i străvezie

    Soarele s-a încrustat,

    Și uitând de veșnicie,

    Pentru-o noapte i s-a dat.

    Vântul s-a oprit din cale

    Străbătut de un fior...

    În corola suferindă,

    Clipele se strâng și mor.

    Roua a sorbit iertarea

    Buzelor de jar pe cer.

    Stele-au strălucit în chinuri,

    Resemnate că nu pier.

    În azur de neputință

    Zorii s-au pierdut grăbiți.

    Pe Pământ, copita faptei,

    Lasă-n urmă maci striviți.

    În pustiul de tăcere

    Țipătul e fără rost...

    Vaca rumegă o floare:

    „Ce noroc că prima-am fost”.

  


  Măgarul și Luna

  
    Mai deunăzi, seara,

    Obosit de stat,

    Am plecat agale

    Prin vecini, în sat.

    Chef de vorbă, sincer,

    Cred că iar aveam,

    Dar pe bune frate,

    N-am găsit nici neam.

    Doar într-o grădină

    Un Măgar pierdut,

    Se uita la Lună

    Și răgea acut:

    -Ce te fâțâi soro?

    Și ce tot mai zici?

    Te-am rugat de-aseară

    Să o ștergi de-aici.

    La lumina-ți oarbă,

    Mai să cad în bot,

    Căci Stăpânul crede

    Că să car mai pot.

    Lasă ziua fată

    Să se piardă-n noapte!

    Vrem și noi sărmanii

    Să dormim pe rupte.

    Nu te place nimeni.

    Mincinos ți-e soiul;

    Slabă ca securea,

    Grasă ca butoiul.

    Rușinată parcă,

    Cu, sau fără voie,

    S-a ascuns în norul

    Îmblănit, de oaie.

    Mândru c-a gonit-o

    Cu vorbirea-i clară,

    Mi-a zâmbit Măgarul,

    Rânjind într-o doară:

    -Totul e vecine

    Să știi cum s-o iei,

    Dar asta se poate

    Dacă știi ce vrei.

  

  
    Mă-ntrebam, pe gânduri,

    Ca pe Lună dus:

    „Codul Frumuseții-i

    De măgari impus?”

  


  Mame

  
    Pagini goale se înșiră

    Într-un dans de iele.

    Gândurile-și pierd ideea

    Și atârnă grele.

    Albul umple încăperea

    Într-un hohot nebunesc

    Și-mpregnat de neființă

    Neagă faptul că trăiesc.

    Răzvrătit mă-nchid în mine

    Să-l desfid să mă atingă

    Și mă rog cu simple simțuri

    Doar durerea să o stingă.

    Un cuvânt ca de iertare

    Geme crunt, nevinovat,

    Iar apoi urmează altul,

    Într-un vaiet necurmat.

    Pagina se pierde-n apa

    Ce din ochi a picurat.

    Nu de mult, din viața asta,

    Altă mamă a plecat.

    06.04.2010

  

  
    Adio

    Răbdătore, clipele se opresc când le rog.

    Se uită mirate la mine doar când văd că nu spun nimic:

    -Rămâi? m-au întrebat din priviri.

    -Mai stați puțin! Numai puțin... am bâiguit.

    Au tăcut... Înțelegeau?

    Și eu... Știam.

    Era prea târziu.

    Pentru ea... pentru noi...

    -E timpul! le-am simțit.

    -Adio... fiule!

    -Adio... mamă!...

    Iar lacrimile cădeau... și cădeau...

    în alte clipe,

    căci ele plecaseră...

    amândouă...

  


  Mănăstirea Corbii de Piatră

  
    Poate corbii-au fost stăpâni, pentru-ntâia dată,

    Poate Iancu și Matei, frați cu ei... de soartă.

  

  
    Din epoci străbune, cu ape cărunte,

    O stâncă tot plânge, pierdută de munte.

  

  
    Nici valea superbă, cu brazi rătăciți,

    Nu-i vindecă dorul, de frații pieriți.

  

  
    Ca simbol de viață, în șes de nevoi,

    Se-nalță semeață, stingheră, ca noi.

  

  
    Nimenea nu știe, cum de s-a ivit.

    Urșii au pierdut-o; geții au pierit.

  

  
    Dacii au slăvit-o și pe ea și grota.

    A uitat-o timpul; n-a iertat-o soarta.

  

  
    Departe de lumea, pierdută în ea,

    Speranța se zbate, în stânca cea grea.

  

  
    Din codrii de viață, pribegi în căință,

    Săpat-au în piatră, altar de credință.

  

  
    Clădită în cuget, de Domn îndurat,

    Se-nalță în stâncă, potir răsturnat.

  

  
    Cu suflete pline, de har și simțire,

    Călugări în neguri, s-au stins în iubire.

  

  
    Femei prea-curate, în rugi necurmate,

    Sfințit-au chilia, cu suflet în fapte.

  

  
    Furată de lotrii, din sfânta ei casă,

    Icoana Minunii, s-a-ntors iar acasă.

  

  
    Ascunsă în veacuri, de aspre urgie,

    Biserica-grotă, rămas-a tot vie.

  

  
    Din voia-ntâmplării, sau poate a Lui,

    O cruce scurmată, cu urmă de Cui,

    Lăcașul speranței, din nou l-a deschis,

    Drept Cale spre El, ca șansă și vis.

  

  
    Apoi

  

  
    Indolența lumii, sau a vieții poate,

    A-nfășat trist Piatra, în fiori de moarte.

    Ani lungi de răstriște, au ținut-onchisă,

    Cu apa iubită, pe pereți prelinsă.

    Icoane străbune, îmbrăcate-n milă,

    S-au pierdut în negrul, unui veac de silă.

    Lacrimi de pictură, se preling spre Cer,

    Sfinți-și pierd menirea, în uitări de ger.

    Lumânarea sacră, pe altar e stinsă,

    Lumina se cerne, în zăbrele prinsă.

    Glasul rugăciunii, cu și fără carte,

    E doar răbufnirea, unei vieți deșarte.

    Pașii șovăielnici, nu mai înfioară,

    Liniștea eternă, ce din stei coboară.

    Goală ca durerea, mamei părăsite,

    Plânge ne-auzită, timpuri răstignite.

  

  
    Cascada

  

  
    Vii lacrimi de soartă, în piatră se zbat,

    Cascada se scurge, ca neamul uitat.

  

  
    În șopote calde, de geți și de daci,

    Vâltoarea-amintește, de roșu de maci.

  

  
    Ca fiul de mumă, de viață răpit,

    Se-aruncă pierdută, în hăul sortit.

  

  
    Faleza, mai dreaptă ca legea străbună,

    O pierde din brațe, în lumea nebună.

  

  
    Pământul o soarbe și-o ține la sân,

    În patimi de oameni, de flăcări și scrum.

  

  
    Iar stânca, asprită, de rugi ne-ascultate,

    Răsare din unde, de doruri uitate.

  

  
    Nu poate să plece. Ce mult vrea să spună.

    Îi cere-ntristată: „Mai stai strop de lună!”

  

  
    Privirea-i se scurge, spre satul din vale,

    Nu poate să-ncalce, menirea-i de Cale.

  

  
    În lacul speranței, din stei, se ivește,

    O plantă plăpândă; e-o floare. Trăiește.

  

  
    *

  

  
    Corbii de Piatră

  

  
    Stânca-n ceruri strigă, vrerea de a fi,

    Se înalță-n noapte, flacără de zi.

  

  
    Veacuri de răstriște, au făcut din ea,

    Sânul cald de mumă, Calea către Stea.

  

  
    Grota mică, ruptă, de un fulger poate,

    A-ntrupat iubirea, Celui făr-de moarte.

  

  
    Zi de zi-n credință, piatra a cedat,

    Suflete pribege, în ea s-au rugat.

  

  
    Călăreți ca vântul și ciobani de rând,

    Au croit Lăcașul, Domnului din gând.

  

  
    Un altar, chiar două, ei au dăltuit,

    Cei plecați din viață, în veci s-au trezit.

  

  
    Domnitori și doamne, de norod uitați,

    Au plâns la Icoana, iubirii de frați.

  

  
    Ani și ani urmașii, Corbii au cinstit.

    Azi, răzlețe umbre, trec pragul slăvit.

  

  
    Prea puțini se roagă. Mulți, prea mulți, doar cer,

    Iar Cascada varsă, lacrimi către Cer.

  

  
    Răstignit în stânca, de suspine plină,

    El ne iartă iară. Noi... simțim vre-o vină?

  

  
    **

  


  Mândrie

  
    Toți mărșăluim în rând...

    E mândria noastră.

    Ritmul e perfect și-n gând,

    Râdem de prostia voastră.

    Toți în cercuri ne-nvârtim

    Animați de-o soartă.

    Ne oprim și iar pornim,

    În tăcerea moartă.

    Toți în hohot izbucnim

    La un semn din față.

    E perfect și ne simțim,

    Răsfățați de viață.

    Toți ca unul noi trăim,

    Fără grija: mâine.

    Și primim, dar nu cerșim,

    Câte-un colț de pâine.

    Toți aplaudăm de zor,

    Cât suntem în stare,

    Și-nșirați, sau strânși în cor,

    Tot cântăm: O Soare!

    Toți în case locuim,

    Cu tavan de sticlă.

    Nu plecăm și nu venim

    Și trăim în pâclă.

    Toți de somn ne bucurăm,

    Liniștiții, în grații.

    Nu-ntrebăm și nu visăm,

    Protejați de gratii.

    Toți copii se nasc vii

    Și-i prea mult se pare.

    Căci tot cresc, fără-a simți,

    Ritmul în mișcare.

    Toți copiii se nasc vii

    Mici și răi în gânduri,

    Dar vor crește și vor fi

    Puși cu grije-n rânduri.

  


  Masca

  
    S-a născut ca prunc sublim

    în iubirea mamei

    și-a ajins un biet străin

    în Imperiul Foamei.

    Masca el și-a pus-o trist

    încă de la școală;

    răspundea nepregătit,

    ca lovit de boală.

    Mai apoi, strivit de „care”,

    „care trebuie să facă”,

    s-a-nvățat sub masca lumii,

    să rânjească și să tacă.

    Zilnic, pe făgașul urii,

    râu scurmat de neputință,

    a-ncleștat dinții în mască,

    și-a gemut: „Eu sunt ființă”.

    Rar, în clipa regăsirii

    cu cei duși mult prea curând,

    lacrimi îi cădeau din masca

    încrustată și în gând.

    A-ncercat în van s-o scoată

    mai târziu, când s-a convins,

    că nu el, ci alții masca,

    i-au sortit-o ca învins.

    Vremea i-a tăiat sec timpul

    Irosit fără temei.

    Astăzi, masca fără nume,

    altul poartă-n umbra ei.

  


  Mătușa Vacă

  
    Supărată că nepotul, ce se uită cam ca prostul,

    stă cam mult la barieră, ca să vad-o zilieră,

    o Văcuță însemnată și în viață, și în pată,

    se răstește-ncrâncenată, și la el, dar și la fată:

    -Vă hliziți unul la altul de vă știe-acum tot statul,

    că tocați numai mâncare, ca să nu spun de pahare,

    iar parale, nu mai zic, că-n infarct mai-mai să pic.

    Ia ușchiți-o și la trebă, mai vioi, dar fără grabă,

    și vă faceți, zău, măcar, că munciți, nu des, mai rar.

    Vreau ca lumea-n stat să vadă că nu sunt o Vacă slabă,

    care dă întreaga vară, tot ce ia fără să ceară.

    C-am făcut-o pentru noi, pentru voi și pentru Boi,

    că oricum le luau fârtații, ce se-ndoapă-n șir ca sparții.

    Iară voi, cu perspectivă, de-a fi Bou și Vacă-divă,

    Trebuie să vă schimbați, nu la zar să vă holbați,

    că de pic-un șase-șase, intră DNA-u-n oase

    și apoi un unu-unu ne închide cu Nebunu,

    la taclale să tot stăm, frunză verde să tăiem,

    pe tarlaua mat-ului și pe banii Statului.

    Iar apoi, te lingi copilă, și de sfântul staul-vilă,

    și-o să tragi la car de blegi, înhămată-n laț de legi,

    că așa-i în viața asta: când ai tot eviți năpasta

    și-altu-n locul tău delegi: semeni proști, tot proști culegi.

    Și-uite-așa, din sfat în stat, ea pe „scară” i-a urcat,

    sus pe lavița puterii, împreună cu toți verii.

  

  
    Ca morală doar prezic, ca un „voi”, un pic mai mic,

    că-n borcanul plin cu miere, pasărea pe limba-i piere.

    Le-am cam încurcat? Nu-i bine? Nu morala e de mine.

    D-am greșit pe drept temei: Ce-i moral, nu-i nici de ei.

  


  Mesteacănul

  
    Agățat de viață pe o stâncă-aiurea,

    Se înalță tainic, ascunzând durerea.

    Ca și omul singur, rătăcit în sine,

    Plânge-n crengi plecate, părăsit de bine.

    Într-un vis, spre ceruri, trunchiul prinde viață,

    Falduri verzi de frunze, se răsfiră-n ceață.

    Norul jos coboară să-l sărute doar,

    Îl iubește-n felui, de „Hai-hui” hoinar.

    Stropi de diamante îi oferă-n dar,

    Pleacă și îl lasă soarelui de jar.

    Vântul, pretendentul, aprig îl gonește:

    -Fugi de-aici străine! El cu noi trăiește.

    Nu-i de nasul vostru, nesătui turbați,

    Ce oferiți doar clipa și pe veci plecați.

    -Tu vorbești haine, care nu te vezi.

    Ești nimic de aer. Oare cin-te crezi?

  

  
    În tristețea-i sfântă, părăsit de-ai săi,

    Răstignit pe stânca, roasă de nevoi,

    Își apleacă trupul, răsuflând din greu

    Și se zbate-n vântul, ațâțat mereu:

    -E păcat prieteni ca să vă certați.

    Libertatea face din voi doi, doi frați.

    Fără altă șansă, tandru și duios,

    Eu rămân... aicea... doar ceva „frumos”.

  


  Moartea Clepsidrei

  
    Ieri, sau azi, sau poate-odată,

    Ea s-a întâmplat să cadă

    Și-ntr-un infinit de flăcări,

    Cioburi-stele-au prins să ardă.

    Timpul s-a oprit din goană

    Speriat și întristat.

    Rostul lui își pierde sensul,

    Fără clipe-i spulberat.

    Cerul, înfrățit cu lutul,

    Ce pe toți i-a ocrotit,

    S-a înfiorat de veste.

    Cruce și-a făcut smerit.

    Pe Pământ, în voia sorții,

    Ne-mai-subjugat de Ea,

    Un ceva, ca Om tot strigă:

    -Nemurirea e a mea!

    Roata Vieții se-nvârtește,

    Tăvălug de nori și sori.

    Luna plânge și jelește

    Zilele ce nu au zori.

    Dup-o vreme, fără vreme,

    Ca un fapt neâmplinit,

    Un Nimic se tot gândește:

    -Eu, de unde am venit?

  


  Năravul

  
    Stelele se pierd în pragul zorilor e se ivesc.

    Resemnate-și sting sclipirea și dispar când mă trezesc.

    Soarele-i departe încă, rătăcit printre străini.

    Ceru-și vântură mâhnirea, picurând printre ciulini.

    În penumbra de afară, în lacrustă-nfiorare,

    Vrăbiile sparg tăcerea, ciripind fără-ncetare.

    Guguștiucii, mândrii tare, de profunda lor menire,

    Scoală valea adormită, gângurind buna vestire:

    -Fără noi ziua n-apare, și nici soarele măreț!...

    -Dar cocoșul, spune rața, el ce cântă în coteț?

    -E un aiurit șăgalnic și degeaba v-a trezit.

    V-a sculat mai ieri, în noapte, pe la trei am auzit.

    -A greșit și el odată, sau s-a luat după vecini.

    Unu-i somnambul săracul; umblă noaptea prin găini.

    Și așa, pe îndelete, măcăind și gâgâind,

    Au bârfit în zorii zilei, plictiseala alungând.

    Căci se știe, nu se poate ca o răutate-n zbor,

    Gâștele să nu o prindă și s-o „mestece” de zor.

    M-am gândit decent la oameni. Ei le taie... le mânâncă...

    Iar năravul din orașe... este clar... e de pe luncă.

  


  Năravuri ale-r-gătoare

  
    Mai deunăzi, plictisit de o vorbărie goală,

    am închis TeVeu-n silă și-am plecat spre școală.

    Auzisem c-un Măgar, dintre cei de fală,

    conferința își ținea într-o simplă sală.

    Tot poporul s-adunat, îmbrăcat de gală,

    țața Frosa și-a lăsat, pruncii mici la oală.

    Se-mpingeau și tot gemeau, ca loviți de boală,

    curioși să vadă clar, ce scria pe-o coală.

    Scepticii se întrebau: -Oare-i vre-o scofală?

    O Văcuță tot storcea o batistă-n poală.

    M-am oprit, străin ingrat, mai departe-n curte,

    cârcotind ca de-obicei, de „picioare scurte”.

    -Nu vedeți că mint „de sting” când promit prea multe,

    și-apoi uită c-au „lătrat”, vrute și nevrute?

    -Ba că da, dar poate azi, or vorbii „pe bune”...

    -Iară voi cobai cuminți, le-oți cânta în strune.

    -Alții sunt, nu-s cei de ieri. Ăștia nu se joacă,

    grohăi un porc pierdut, chelfăind în troacă.

    -Ia uitați ce mult i-a dat! Mănâncă de-o oră,

    behăi transfigurat un berbec, cu-o soră.

    -Doar la unii, nu la toți, cârâi o cață.

    -Ba că eu m-am îmbuibat, măcăi o rață.

    -Gata! Au venit! Tăceți! gâ-gâ-i o gâscă.

    -Gâsculița e de-a lor... bâzâi o muscă.

  

  
    Mai cu rațe, mai cu gâște, mai cu porci îndestulați,

    a ieșit Măgaru-n față cu ai lui, de ei votați.

    Resemnat, ca tot norodul, rău prostit ca și-altădat,

    am plecat să-mi spăl păcatul, nu la preot, la scăldat.

    Că așa-i printre-animale: tot măgarul e „cinstit”,

    dar nici el, nici „cetățenii”, de nărav nu-s lecuiți.

  


  Nebunul

  
    -pe un prag de viață-

  

  
    Pe un prag de viață, între două lumi,

    Omul se-nfioară: „Nu mai sunt Nebuni!”

    Cine să mai strige adevăruri goale,

    Ne-nbrăcate-n haine, mult lărgite-n poale?

    Cine să mai ceară dreptate la zei,

    Plictisit că lumea geme de mișei?

    Cine să sădească pește lângă pom,

    C-a pierit speranța omului în om?

    Cine să alerge de legi nelegat,

    Prin grâul de vorbe, de-nțeles stricat?

    Cine să mai rupă un vlăstar din pom

    Și să-l vândă-n piață ca pe-un pui de om?

    Cine să cultive flori pe trotuar,

    Să le calce gloata, făr-un gând măcar?

    Cine să-ngrijească scaieții din câmp,

    Ca să crească falnici, ca poporul tâmp?

    Cine-n noapte oaia s-o roage-a lupta,

    Tot sperând că ziua, se va deștepta?

    Cine să arunce piatra-n balta milei,

    Sufocată-n iarba și în stuful silei?

    Cine să zâmbească dacă-i înjurat,

    Că umblă cu porcul în cărți îmbrăcat?

    Cine să se plimbe pe cap cu un fus?

    „Am avut și scaun, dar pe foc l-am pus.”

    Cine să se-nchine la copacii goi,

    Iar apoi la oameni?

    „Sunt mai demni ca voi!”

  


  Nenăscuți

  
    Nenăscuți, din vina noastră,

    Că n-avem ce a le da,

    Pier din gând copii-speranță...

    Noi, rămânem „altceva”.

    Oameni, soarta ne îndeamnă,

    Să mai credem înc-odat,

    Dar rămân copiii noștrii

    Nenăscuți. „O! Ce păcat!”

    Viața o trăim în teama

    De a fi ce nu dorim

    Și-ignorăm buna-vestire

    Și ne plângem: „Nu simțim!”

    Sufletele zac cernite

    Doar la margine de Rai.

    Porțile rămân închise

    De copii, ce strigă: „Stai!”

    Nenăscuți, cu dreptul sacru

    De „a fi” iar încălcat,

    Ne vor bântuii în vise,

    Cu un plânset: „Ne-ați uitat!”

    Singuri, ne vom stinge-n mila

    Unuia ce ne-a iertat

    Și a vrut ca să ne spună:

    „Aveți multe de-nvățat!”

    Ne-a privit cum ducem răul

    În a zilelor samare

    Și ne-a întrebat în taină:

    „Înțelepți, veți fi voi oare?”

    Noi, născuți pentru o Viață

    În eternă viziune,

    Ne tot dăm de ceasul morții,

    Implorând: „Doar o minune!”

    Și în cruntă ne-simțire,

    Și-ntr-un sens și-n celălalt,

    Iar uităm că Fiul-Vieții,

    Nu-i născut într-un palat.

  


  Ninge de Crăciun

  
    Ninge cu suspine, ninge răvășit

    în vâltoarea vieții timpul răstignit.

  

  
    Ninge-n patimi crude, ninge ne-ncetat,

    fluturând pe oameni, giulgiu tremurat.

  

  
    Ninge-n stele stinse, ninge zbuciumat,

    în vârtej de doruri, vechi de altă-dat.

  

  
    Ninge fără milă, ninge apăsat,

    ca nădejdea frântă, în copil plecat.

  

  
    Ninge a iertare, ninge-nduioșat,

    albul pur ce-nvie, cântul lăcrimat.

  

  
    Ninge a iubire, ninge-a amintiri,

    înviind credința, unei vechi vestiri.

  

  
    Ninge sus în Ceruri, ninge pe Pământ,

    și aduce-n case umbra unui Sfânt.

  


  Noapte de vis

  
    Cerul s-a-mbrăcat în negru

    Ca un Mag, cu stele-n strai,

    Și cu Luna ca o faclă,

    Umblă-n lume ca un crai.

    Fetele, încinse-n jocuri

    De dorințe și plăceri,

    Îl iubesc cu-nflăcprare,

    Cu păcate în tăceri.

    Ca un preot le ascultă

    Și le-ndeamnă la căință,

    Iar apoi, ca fiu de Cosmos,

    Se ascunde-n neființă.

    Ele strigă și se roagă,

    Când cu jale, când cu dor,

    El le strânge-n braț de vânturi

    Și le ia în sus, în zbor.

    Pe covor de stele strânse

    De prin galaxii vecine,

    Le întinde-nfiorate

    De sublimul vieții, pline.

    Pe pământ, în trup de carne,

    Fără sufletul de flori,

    Gândul resemnat se frânge

    Într-o noapte până-n zori.

    Sus, în șoapte de beție,

    Simțurile-și fac de cap.

    Invitate la orgie

    Stele vin în tainic trap.

    Rușinată fără vină,

    În corolă de lumini,

    Doamna-nopților, Crăiasa,

    Se retrage-n nori vecini.

    A iubit și ea odată

    Cu o patimă nebună,

    Nu un soare, cum se spune,

    Ci un om pierdut pe Lună.

  


  Noaptea de Dragobete

  
    Gerul cade greu din ceruri

    Ca un dat de soartă

    Întinzând o cergă rece

    Peste-o lume moartă.

    Norii-ndurerați de omul

    Ce se zbate printre vieți,

    Lacrimi calde varsă-n noapte,

    Transformate în nămeți.

    Picături de neființă,

    Ce ființa proslăvesc,

    Se preschimbă-n spini de gheață,

    Ce hain și crunt lovesc.

    Stelele nepăsătoare

    La calvarul nevestit,

    Se reflectă-n flori de gheață

    Și rămân în infinit.

    Nu le pasă, sau nu pot,

    să-nțeleagă frigul,

    În pustiul dintre sori,

    Totu-și pierde sensul.

    Luna-și unduiește voalul

    În halouri de suspin,

    Rătăcind de Dragobete

    După o iubire-chin.

    Soarele-i departe încă...

    Nu o vede, sau nu vrea.

    Pe Pământul de penumbră,

    Urlă câinii lung la ea.

    Ca stafii în mantii albe

    Gem copacii-ngrozitor.

    Răscolind dureri ascunse,

    Crengi se pleacă, cad și mor.

    Trunchiul, în priveghi de mamă

    Lângă fiul mult iubit,

    Tot încearcă să le scoală;

    Nu concepe c-au pierit.

    Case mici, ca lacrimi calde

    Pe obrazul dealului,

    Trist clipesc din geamuri oarbe

    În lumina cerului.

    Un fuior de fum sfâșie

    Implacabilul sfârșit.

    Supărat, gerul îl frânge.

    Altul crește în zenit.

    Un sărut pe-o poză veche,

    Cam de când erau copii.

    Au crescut, dar el nu știe.

    O să-i spună, orice-ar fi.

  


  Nu aș dori…

  
    Nu aș dori să fiu o floare,

    și nici un pom, chiar roditor;

    nu aș avea răbdarea firii

    și nici puterea să tot mor.

    Minunea învierii an de an

    m-ar afecta prea mult se pare,

    iar mugurii mi-ar răsări în van...

    tărie n-am să-i duc în floare.

    Cu ramuri-fapte zdrențuite-n vânt

    și frunze-zile căzătoare,

    mi-aș pierde repede credința

    că-s viu, și că trăiesc sub soare.

    Nu mi-aș dori să fiu o floare,

    și nici un pom, chiar roditor;

    în ei mă pierd în suferință...

    sunt om și rănile mă dor.

  


  Nu mă plâng

  
    Nu mă rog la Dumnezeu,

    dar tot sper să fie,

    undeva, ori sus, ori jos,

    ura-n frâu s-o ție.

    Nu mă plâng că L-am văzut

    mult prea rar în semeni.

    Poate am privit prea sus,

    sau prea trist la oameni.

    Nu mai sper în ce-am crezut

    că e sfânt sub soare.

    Prea puțin se perde-n mult,

    mult mai rău se pare.

    Nu mă supăr că a vrut,

    mila să ne-nvețe

    mai pe viu și nu din cărți

    pline de povețe.

    Nu privesc pierdut la cer,

    poate doar în zare,

    tot visând că cineva,

    sau un El apare.

  


  Nu toți oamenii

  
    Nu toți oamenii sunt răi; doar prea mulți se pare.

    Într-o lume de venin, negru-i gri în zare.

    Nu toți oamenii iubesc; prea mulți țin la sine.

    Într-o goană spre avut, mult prea rar fac bine.

    Nu toți oamenii doresc, obsedați de moarte.

    Într-o casă de nevoi, flămânzesc în parte.

    Nu toți oamenii trăiesc, zilnic în copii.

    Într-un secol de terori, se-ngroapă de vii.

    Nu toți oamenii cerșesc, dreptul de a cere.

    Într-o pâclă grea de legi, mor în prag de vrere.

    Nu toți oamenii sfințesc, totul și pe-oricare.

    Într-o grotă de tăceri, flacăra nu-i soare.

    Nu toți oamenii își uită, ruda decedată.

    Într-un iureș de dureri, se-nfrățesc în soartă.

    Nu toți oamenii se plâng, că nu văd în ceață.

    Într-o horă de haini, se retrag din față.

    Nu toți oamenii aruncă, piatra vinovată.

    Într-o rugă de iertări, dau și nu vor plată.

  


  Oglinda și zâmbetul

  
    Ieri un zâmbet în oglindă

    Am crezut că-i bine, zău,

    Să pictez, că nu se poate,

    Rozul să îmi facă rău.

    Seara mi-a murit cățelul...

    Să fiu vesel n-am putut.

    Mă priveam mut în oglindă

    Cum zâmbeam; și m-a durut.

    Astăzi soarta mă „răsfață”

    Dându-mi și mai mult „să duc”.

    Am privit pieziș oglinda.

    Chiar râdea că-s singur- cuc.

    Mai apoi, surprins că viața

    Nu-mi oferă doar plăceri,

    Am crezut c-un zâmbet poate

    Să-mi aline din dureri.

    Am zâmbit strâmb la oglindă,

    Că atâta doar puteam.

    Ea râdea încrâncenată.

    Eu în mine tot gemeam.

    Să o sparg m-a dus chiar gândul...

    Și-am bătut-o... în alt cui.

    Și-am rânjit cu încântare...

    Stă la geam... zâmbind oricui.

  


  Pastorală

  
    Ca să nu se spună că sunt îngâmfat,

    m-am oprit odată și-n staul, în sat.

    Auzind de veste, mulți s-au adunat,

    că avea oricine, ceva de-arătat.

    Pe o laterală, boii rumegau

    o idee nouă, sau... doar se rugau.

    Vacile și ele, greu de liniștit,

    cugetau la lapte și... la alt iubit.

    Porcu-n nesimțire troaca răscolea,

    fără gând la soața ce un prunc jelea.

    Oile încinse de zăduful greu,

    mestecau silabe,behăind mereu.

    Un berbec ce coarne, mai deloc n-avea,

    se-mpingea într-una și ceva cerea.

    Capra, nesătulă, țapul ispitea

    să-i admire fața-n frunte cu o stea.

    Doar un ied șăgalnic, mic și răsfățat,

    mi-a sărit în brațe. Nu l-am alungat.

    Calul, mai de rasă, nobil și decent,

    m-a poftit la ieslea umplută recent.

    Iepele-ncălzite se hlizeau discret:

    una se-nsurase, dar era secret.

    Gâgâind întruna, înțepate-n fund,

    Se-mproșcau cu bârfe, gâștele pe rând.

    Rațele și ele mai prejos nu stau:

    măcăiau nimicuri și-n „gât” se luau.

    O găină slabă, cocoșită rău,

    trâmbița minunea de-a mai face-un ou.

    Sus, cu creasta plată, mândru și pitic,

    un cocoș în vorbe, se dădea voinic.

  

  
    Am plecat pe seară, cu sufletul greu

    Ei erau în viață, ce au fost mereu...

    Mă gândeam la omul, cel cu mii de fețe

    Care-ncearcă jalnic „dreptul” să-i învețe.

  


  Pe un prag de viață

  
    Drumurile vieții se pierd în tăceri,

    Răstignite-n codrii suferă și pier.

    Sensul lor de Cale se prelinge-n fum

    Pe poteca Sorții plânge un Nebun.

    Lacrimile udă, vii, ca de ființă,

    Pietre de durere, stânci de neputință.

    Răscolită-n noapte de un pas hain,

    Iarba-faptei geme, sub un cer străin.

    Vântul renunțării bate uragan,

    Frunze-zile smulse, se zdrobesc de ram.

    Soarele se stinge, ros de remușcări,

    Le-a văzut pe toate. Se retrage-n zări.

    Nori de întristare, într-un lung suspin,

    Rătăcesc aiurea, spulberați de chin.

    Lumina se-ntoarce, dintr-un drum prea sfânt.

    Nu vrea să mai vadă, jalea din Pământ.

    Străveziu ca umbra rece de nălucă,

    Ceru-ascultă ruga, unui neam pe ducă.

    Stele seci, stinghere, ca și vorba bună,

    Se sting în pustiul, ce în om răsună.

    În tăcerea morții, pe un prag de viață,

    Un „micuț” se zbate. Tot vrea să trăiască.

  


  Plânge Nebunul

  
    Pe imașul țării înglodit de jale,

    Se usucă viața, rătăcită-n cale.

    Într-o lume-n care zburdă nedreptatea,

    Se strecoar-o șoaptă: „Moare Libertatea”.

    Zei păgâni, cu ură, crucea o îngroapă,

    Călăreții, patru, vin în viața stearpă.

    Gurile flămânde sug cuvinte sparte,

    Mintea-i îngropată în sloganuri plate.

    Răscoliți de setea de-adevăr în față,

    Mor bătrâni în casă, pier copii în piață.

    Mamele-și îngroapă pruncii nenăscuți,

    O fetiță-și plânge părinții pierduți.

    Pe o prispă veche cineva se roagă,

    În bocete triste, Moartea râde-n targă.

    Turma cântă-n struna celui mai sus-pus,

    De mai strigă unul, toți spun că-i „cam dus”.

  

  
    Hohote stridente îngrozesc sătenii:

    -Iar plânge Nebunul. Are iar vedenii.

  


  Pledoarie pentru salvarea nopții

  
    Dintr-o vină poate și de teamă singur,

    Noaptea e hulită, ne-ncetat și sigur,

    De oricine-n viață, vrea „ceva” să vadă,

    Mai puțin aceia, ce vor să-nțeleagă.

    Ea ascunde totul, crime și tăceri,

    Pregătite-n ziua, care-a fost chiar ieri.

    Ea e vinovată, pentru orice ceri,

    Refuzate-n ziua, care-a fost și ieri.

    Ea încurajează patimi și beții,

    Începute ziua, în ore târzii.

    Ea e blestemată de cei ce nu dorm,

    Osândiți la trudă-n ziua fără somn.

    Ea îndeamnă omul să se odihnească,

    Când sărmanul încă, poate să muncească.

    Ea închide ochii ce nu vor să vadă,

    Cât de cruntă-i ziua, lungă, de corvoadă.

    Ea incită-n vise, fără încetare,

    Gânduri resemnate, toată ziua mare.

    În ea-i transferată, după cum vedeți,

    Neputința vieții. Știți, dar nu credeți.

  


  Plopul

  
    Drumul duce-n Capitală,

    Vai de el și vai-de-noi.

    Gropile sunt asfaltate,

    De un luciu strâns din ploi.

    Zdrang și pleosc, cuvinte cheie,

    Sunt parole de acces.

    Cine scapă ține minte

    Și e mândru de succes.

    Singuratic, parcă-ar râde,

    De n-ar plânge-n crengi uscate,

    Un plop jalnic se înalță,

    Mult rărit de ierni turbate.

    Multe a văzut și poate,

    Le va spune într-o vară,

    Când va răbufnii din frunze,

    Plângătoare, cu ocară.

    Trunchiul zdrențuit de anii

    Ce-au mușcat avizi din el,

    Ca un stâlp al demnității,

    Nu s-a-ncovoiat de fel.

    Falnic se înalță-n cerul

    Ce-a decis să nu-l primească,

    Și, ca om cu rădăcină,

    Pe pământ să se târască.

    Iarna vieții bate-n ușă

    Cu speranțe spulberate.

    Dinspre sate vin topoare...

    E doar lemn... Să ardă poate.

    Drumul lung se pierde-n zarea

    Netedă ca un nimic.

    Doar un ciot scurmă tăcerea...

    N-a murit cum a trăit.

  


  Porcul

  
    M-am trezit la ușă cu un porc cu stare,

    grohăind amarnic:

    -Ce mai faci Cutare?

    Fără nici o vorbă s-a poftit în casă

    și-anceput să soarbă

    vinul de pe masă.

    Mai apoi codatul m-a băgat în boală,

    răscolind dulapul

    și mâncând din oală.

    -Ce mai ai vecine? m-antrebat slinosul.

    -Astea-s cam puține...

    Și am scos și sosul.

    O spaghetă lungă a rămas uitată.

    Mă seca la pungă

    vizita-i ciudată.

    Mai apoi prin paturi s-a întins în silă:

    -Astea sunt macaturi?...

    M-a privit cu milă.

  

  
    Am aflat pe urmă bârfa-i ordinară,

    c-am staul în casă

    și vânt în cămară.

    Porcu-i porc și-i bine să îl ții afară.

    Invită-l la tine

    și-ai, normal, ocară.

    M-am gândit ca prostul la-nțelepte vorbe:

    Totuși are rostul...

    el e bun... în ciorbe.

  


  Pragul Vieții

  
    Drumul lung, spre neființă,

    Se întinde larg în zare.

    Pragul Vieții nu se vede.

    Oameni zac pe lângă care.

    Răbdători, cu teama-n oase,

    Să nu facă, sau să dea,

    Se ascund după cuvinte

    Și-n blestem de piază rea.

    Sufocați de prea mult bine,

    Ce-l doresc, făr-al avea,

    Se rezumă la mâncare

    Și-n plăcerea de a bea.

    Obsedați de neputința

    De a fi ce li se spune,

    Uită luni în șir sărmanii

    Să mai spun-o rugăciune.

    -Voi sunteți Copiii Lumii!?

    Plânge Popa întristat.

    Babele îi dau dreptate...

    Alți copii pleacă din sat.

    Supărați că iar paharul

    S-a golit pe jumătate,

    Își îneacă-n vin amarul

    Multe vieți de oale-sparte.

    Resemnați că ce e bine

    Nu e scris și pentru ei,

    Scurmă-n fapta nepăsării,

    Fără Dumnezeu, sau zei.

    Intrigat că „totuși-poate”

    Sunt cuvinte cu un sens,

    Rar mai țipă câte-unul,

    Prins în fumul legii dens.

    Pragul Vieții e oriunde...

    Să îl treci e doar mai greu.

    Pe poteca prea bătută,

    Mulți se rătăcesc mereu.

    Pragul Vieții-i Începutul,

    Sau Sfârșitul, sau cum vrei.

    Omul poate fi menirea:

    Prometeu legat de stei.

    Pragul Vieții nu se vede,

    Sau deja e depășit.

    Ei trăiesc un fel de moarte,

    Și mult au de ispășit.

  


  Prietenii

  
    Răi, știind că sobă nu prea am prin casă,

    Vântul și cu Gerul s-au poftit la masă.

    Îi știam obraznici și n-am vrut să-i las,

    I-am poftit afară, dar mi-au râs în nas:

    -Nu te mai ascunde după „stai... că vezi”,

    Dacă n-ai căldură, nu ai ce să pierzi.

    Să le spun că „poate”, n-am făcut nimica,

    Vântul hoinărise și văzuse țuica.

    -Să v-o fierb?

    -Piei drace! mi-au răspuns grăbiți.

    Nu te-atingi de grade. Fii soldat smerit.

    Neavând ce face prigoanei turbate,

    Le-am servit pe toate, gheață și frapate.

    -O cafea atuncea? iar am încercat.

    -Nu mai pierde timpul. Gazu-i înghețat.

    Iar aveau dreptate; butelia plină,

    Încerca zadarnic, flacăra să țină.

    Rând pe rând sticluțe, de tărie pline,

    Le-am golit cu vântul; ne simțeam chiar bine.

    Gerul se-nfoiase mândru și sticlos

    Și roia prin casă, crunt și nemilos.

    Zile lungi în șiruri, sau grămadă poate,

    M-au „jertfit” în iarna, nesfârșită-n toate.

    Mi-au rămas amicii cam „pe cap” se spune,

    Din păcate însă, erau cam „în mine”.

    -Știi, mai am o treabă...

    Ce m-am bucurat.

    Când din ușă Gerul, s-a-ntors și-a plecat.

  


  Primăvara

  
    Ca o copilandră fină, răsfățată, ce tot vrea,

    Primăvara se strecoară fără voie-n casa mea.

    Iarna lugă-am îndurat-o așteptând-o zi de zi.

    N-a venit și-am blestemat-o; n-o mai vreau, fie ce-o fi.

    Mi-a zâmbit înduioșată, sau râzând în sinea ei:

    Cine-i prostul de-o alungă, când ea-i zână printre zei?

    Supărat, sau cam pe-acolo, că n-o văd m-am prefăcut.

    M-a îmbrățișat șăgalnic; am murit și-am renăscut.

    -Haide-afară! Ți-am adus ore însorite, calde,

    Nori pufoși și jucăuși, înșirați în salbe.

    Ce să fac? M-am încruntat, mulțumit de mine,

    Și am mârâit că nu-s, încântat că vine.

    M-a simțit că iar blufez și, pitit sub haină,

    Sufletul mă dă de gol: o iubesc în taină.

    M-am pierdut când m-a cuprins, sub un nimb de soare,

    Cu-n sărut de ghiocel. Să o iert eu oare?

  


  Privește Copile!

  
    Privește în zare Copile!

    E mult? E puțin? Vei vedea!

    Azi Lumea se schimbă în bine.

    Mai mult? Mai puțin? Vei afla!

    Privește în tine Copile!

    Mai mult pentru sufletul tău,

    Iubirii închină-i o cruce,

    Să ardă la bine și rău.

    Privește în Ceruri Copile!

    Puțin nu-i prea mult ca să crezi,

    Și toarnă-n Clepsidra speranței,

    Ce ai... și ce poți... și ce pierzi.

    Privește în Oameni Copile!

    E mult? E puțin? Nu vei ști.

    Durerea în cerga tăcerii,

    E noapte acută și-n zi.

    Privește în floare Copile!

    E mult prea puțin din duios.

    Și râzi de-ncântare-n petale.

    Nu plânge!

    Ea moare...

    dar moare frumos.

  


  Rugă

  
    În tristețea Ta eternă

    I-ai iubit și alungat.

    Ai crezut că-ți sunt de-o seamă...

    Ce păcat. Te-ai înșelat.

    Cu răbdarea nemuririi

    I-ai lăsat de capul lor.

    N-ai cerut prea mult la oameni...

    Să trăiască... Dar ei mor.

    Milă tu le-ai dat la mame,

    De părinți și de sugari

    Și iubire reciprocă...

    Până cresc micuții mari.

    Căci apoi o luptă-i totul:

    Pentru-o cârpă, pentr-un ban,

    Pentr-un blid de acritură,

    Pentru ani... trăiți în van.

    -Doamne-n mila-ți nesfârșită

    Mai încruntă-te un pic

    Și învață-i și pedeapsa,

    Când cel Mare, dă-n cel Mic!

  


  Rugă

  
    Doamne iartă-i pe părinții ce-și îngroapă fiii,

    Când se plâng că nu e drept, că le mor copiii.

    Ai avut și Tu un Fiu, nenăscut de tine.

    Mama sfântă l-a crescut în respect de bine.

    L-ai pierdut și-ai suferit, ca un Tată-n ceruri.

    Mama-n tină l-a jelit, sfârtecată-n doruri.

  

  
    Când îl pierzi pe cel iubit, restul nu contează.

    Totul e un lung sfârșit; mintea se blochează.

    Iartă-i Doamne pe părinți, când își duc la groapă,

    Cel mai mic dintre copii;

    și atunci și după.

    Iartă-i Doamne pe părinți și pe noi, asemeni.

    Ei, că-ndură ca și sfinți;

    noi, că suntem oameni.

  


  Satul lui

  
    Drumul șerpuiește, trist, îngândurat.

    Pomii rupți de vânturi, plâng pe înserat.

    Malul stă să cadă, peste-un gard rărit.

    Un sătuc se vede, viu, în asfințit.

    Case mici, strivite, de ger și nevoi,

    Se-nfrățesc în jale, cu copacii goi.

    Gropile uscate, de pământ bătut,

    Împânzesc grădina, verde la-nceput.

    Un șirag de paie, putrezite-n drum,

    Amintește lumii, vita din ajun.

    Prispa duce dorul, florilor de-odat,

    Un burlan atârnă, ros și resemnat.

    Țigla rușinată, de mici locuri goale,

    S-anroșit în soare și-a căzut pe poale.

    Coșul stă să cadă, ars de remușcări.

    Ce de fum odată, arunca spre zări.

    Nimenea nu bate, la portița ruptă,

    Păzită de-un câine, slab, cu burta suptă.

  

  
    Doar un pas molatec, ca uitat de soartă,

    Tulbură tăcerea. E doar el; ea-i moartă.

  


  Sperietoarea

  
    Gânditor, sau cam pe-acolo,

    mă-ndreptam către nimic,

    fluierând a pungă-goală,

    liniștea doar vrând s-o stric.

    Tropăind prin clisa care

    mi se agăța de viață,

    m-am trezit strigat din urmă,

    dintr-o curte, de-o Paiață.

    Flutura din mâneci rupte

    și din poale crăcănate,

    răstignită în grădină,

    ciorile să bage-n moarte.

    -Hai noroc vecin-o, fat-o!

    că pari tânără la port.

    Cam pestriță ți-e rochița...

    -Vezi ce scurt-acum o port?

    Se cam râzgâia zglobia

    Și râdea din parul lung...

    Am cinstit-o cu un zâmbet,

    chiar de îmi venea să plâng.

    Am vorbit pe îndelete

    despre vise, despre boi,

    și-am glumit pe seama sorții,

    trasă des în car de noi.

    N-am crezut c-o simplă cârpă,

    Ca să sperie gândită,

    Poate-avea atâta suflet

    Chiar în viața răstignită.

    M-am trezit că o Paiață

    Oferită ca obol,

    Poate să-mi deschidă ochii

    Prin idee și simbol.

  


  Tabloul Tăcerii

  
    Un om a pictat în noapte Tăcerea,

    cu gândul aprins de o faclă: Durerea.

    Penelul de stele, cu greu adunate,

    s-a rupt înc-o dată-n culorile moarte.

    Pe pânza de cer, ca o umbră străbună,

    a-ntins amintirea iubirii de mumă.

    Fundalul de vise, pustii, nevăzute,

    l-a-nchis între nouri de ape trecute.

    În inima pânzei atinse de jar,

    un punct de lumină s-a stins ca un far.

    Tabloul a prins-o, dar negura grea,

    ca vină ingrată, a șters-o și ea.

  

  
    Un om a pictat în noapte tăcerea,

    cu ochii închiși, să simtă durerea.

    Penelul de doruri, cu greu adunate,

    s-a rupt înc-o dată, în visele moarte.

    Pe pânza-ntristată de vocea străbună,

    a-ntins doar icoana cu lacrimi de mumă.

    Fundalul de fapte târzii, nevăzute,

    l-a stins în speranțe rămase trecute.

    În inima-pânză se stinge în jar

    un punct de-ndoială, în plânset de far.

    Tabloul îl simte în negura grea,

    ca vina iertată de El, nu de Ea.

  


  Te roagă Părinte

  
    Te roagă Părinte-n chilii vechi-uitate,

    Și pentru o boare de vânt-libertate.

    Și-aprinde cu mintea-ți un stâlp de dreptate,

    În bezna uitării din noi, vinovate!

    Te roagă în straie slăvite de fapte,

    Chiar rupte pe poale de ani și de noapte,

    Iar crucea de jale, umil, de se poate,

    Sfințește-o-n poporul ce-o poartă în spate!

    Te roagă la Domnul uitat, din păcate,

    De gloata flămândă de vin, nu de lapte,

    Și lasă iertarea din slove de carte,

    Să-nvie iar mila în om, până-n moarte!

    Te roagă în voie, ferit de păcate,

    Să fie Lumină și-n Case pătate,

    Și lasă să ardă o candelă-n noapte!

    E poate Speranța, că poate... se poate.

  


  Teatrul Vieții

  
    Grămezi de vorbe se adună

    În șiruri nesfârșite de paradă,

    Iar lumea pleacă mulțumită,

    Că a aflat că alți-s pradă.

    Cu toții sorb cu gura largă

    Minciuni răcnite din balcoane,

    Iar cele zugrăvite pe ecrane,

    Ei le transformă în icoane.

    Cu ochi holbați, cu mintea goală,

    Se-nchină fără cruci a face,

    Și-adoră izul de mocirlă-viață;

    Nu vor război; nu vor nici pace.

    Prea rar se scoală câte-unul

    Din visul de coșmar al pieții,

    Se-mpleticește-n legi prea strâmbe

    Și scurmă-n van în pâcla ceții.

    Cu gând atins de o idee,

    În șoapte stinse, ne-nțelese,

    Încearcă focul să-ntețească,

    De sentimente-n inimi șterse.

    Dar e târziu și gongul bate

    Ca de sfârșit de act și piesă,

    Iar de pe scenă și din sală,

    Actori și...restul... pleacă-n lesă.

  


  Teatrul

  
    Precupeți pe piața țărilor vândute,

    Se întrec în pofte și simțiri pierdute.

    Prea-străini de mame, chiar născuți de ele,

    Măști își pun pe față, groase și din piele.

    Chipuri de duzină, cu găvane goale,

    Împart câte-o bâtă, la un car de oale.

    Viața toată sumbră, de ei prevăzută,

    Pare dintr-o dată, cauză pierdută.

    Piesa e de teatru: scenă și război.

    Trupa e de cârpă: păpușari de soi.

    Trase la-ntâmplare, de sforarii goi,

    Zdrențele se-animă; parc-am fi chiar noi.

    Gongul, ca un dangăt, bate începutul,

    Actele se scurg, îngropând trecutul.

    Rar se-aude-n sală șoaptă, sau suspin,

    Reflectoare varsă flăcări peste chin.

    În final de tobe veselite-n jale,

    Cade greu cortina: e sfârșit... de cale.

    Palmele-s uscate; ochii tot la fel.

    Un copil întreabă:

    -Chiar există El?

  


  Teiul (mama)

  
    Teiul m-a oprit din drumul

    ce-l băteam cam abătut:

    -Nu m-ai salutat! Ești bine?

    L-am privit și m-a durut.

  

  
    -Nici cu floarea n-ai vorbit,

    nici la nori nu te-ai uitat,

    iar cățelu-nfometat,

    a răbdat și te-a iertat.

  

  
    Gol zăceam la mine-n suflet,

    obosit și întristat...

    Mi-a-nțeles probabil starea...

    frunza-n benă și-a plecat.

  

  
    Era cald și primăvara

    le zâmbea la toți smerit.

    Doar pământul înghițise

    un părinte drag, iubit.

  


  Urmașii (?)

  
    Demult, în bine, când lumea mai credea,

    Au renăscut copiii, din ea, în altceva.

    Apoi, cu viața, la cot, sau în piept luată,

    S-au rătăcit prin soartă, prin gânduri și prin faptă.

    Stingheri, sau mândrii că au ajuns în față,

    Au răscolit morminte, în cârâit de cață.

    Jenați de-nțelepciunea rămasă din străbuni,

    Că din minciună crește răsaduri de ne-buni,

    Au osândit cu dură și crasă ne-simțire,

    Preceptele morale, uitându-le-n neștire.

    Iar azi adulți în stare, numiți pentru a face

    Orice ca să domnească în lume numai pace,

    Se-nchină la războaie, în scop de prea-mărire,

    Și aduc în strane tunuri, să cânte-a pomenire.

    În veșnică uitare, de viitor și prunci

    Omit să amintească... și cuie bat... în cruci.

  


  Viața-n Clepsidră

  
    Zi de zi ai adunat

    Fire de nisip ca fapte.

    În Clepsidră le-ai vărsat

    Printre vise sparte.

    Praful fin s-a-mprăștiat

    Ca un nor de Viață,

    Reflectând în sticla grea,

    Chipuri de paiață.

    Ai tăcut și-ai așteptat,

    Adevăr să cearnă,

    Când Clepsidra-ai răsturnat,

    La un ceas de taină.

    Un șuvoi de nepăsări,

    Fără consistență,

    S-a tot strâns într-un morman,

    De indiferență.

    Ai privit și-ai înțeles

    Prea târziu ce-i Viața:

    Doar o dat- Clepsidra poate

    Să-ți arate fața.

  


  Vrăbiorii copii

  
    Învrăjbite, în durerea pomilor uscați și goi,

    Două vrăbii sar la ceartă, scormonind într-un gunoi.

    N-au crezut că o să vină Toamna dup-o Vară plină.

    Tot sperau că Primăvara se va-ntoarce, blândă, fină.

    S-au născut când ghiocelul se-ofilea deja-ntristat

    Și-au zburat întâia oară, vrând-nevrând, pe vânt turbat.

    Dar apoi... Te ții vecină, ce-au mai mișunat pe casă

    Și-nblânzite de iubire, țopăiau chiar și pe masă.

    Toată curtea era rai, fără uliul, crunt dușman

    Și cu alți nouă tovarăși, au trăit într-un chiolhan.

    Dar acum frigul se lasă, dur, în ploaie străvezie.

    Cuibul, încropit în grabă, nu cred mult că o să ție.

    Dudele s-au dus demult. Fructele se sting în ele.

    Musculițe, gândăcei, au pierit în joc de iele.

    Tot mai des așteaptă pâinea, neglijată altădat.

    Viața pare-ntortochiată.

    -Ce-i cu ea? E chiar ciudat.

    Mama-ncearcă să le spună, despre viscol, despre ierni.

    Ele râd ca de o glumă, ignorând și norii terni.

    -Cine poate să dorească grozăvii și vreme rea?

    Și atunci, de ce să vină, dacă nimeni nu le vrea?

    În zadar striga și tata, despre răi, despre haini,

    Vrăbiorii puși pe harță, se pierdeau printre străini.

    Triști i-am regăsit în iarnă. Doar o mamă și doi pui.

    Tatăl a pierit pe drumuri. Alții umblă azi hai-hui...

  


  Zgarda

  
    Jimmy, câine de român,

    Cu un nume cam stâlcit,

    M-antrebat din ochi, zâmbind:

    -Chiar așa... Ce ți-a venit?

    -Tu te-ai pripășit la mine,

    Din stăpâni necunoscuți.

    Poate-au vrut ca tu la lume,

    Să probezi că sunt avuți.

    -Nu-nțeleg la oameni fala

    Și nici vorba cu venin.

    Când mă bucur, pur și simplu,

    Coada-o salt și sus o țin.

    De mi-e foame, sau mă doare

    Viața aspră ce-o trăiesc,

    Coada-o iau între picioare

    Și de latru, nu jignesc.

  

  
    Iar m-a pus pe gânduri vorba

    Unui câine amărât...

    „Omul e mai mult în lume...”

    Vrui să spun, dar n-am putut.

  


  Zi de iarnă

  
    Lacul e un sloi întins, sprijinit de maluri.

    Îl îmbrac-un giulgiu mut, înghețate valuri.

    Pe la margini, apa prinsă, în capcana de azur,

    A țâșnit, izvor de lacrimi, într-un șopot lin și pur.

    Soarele nu a putut azi mai mult s-o-ajute,

    A-ncălzit pe țărm puțin, mii de pietre mute.

    Doi căței cu burta goală lipăie puțin din ea.

    Ieri au mestecat zăpadă; apa-i rară, iarna grea.

    Mai pe mijloc, cu răbdare, trei copii scobesc o copcă.

    Toporașul bate toaca, răsunând în gheața seacă.

    Mulțumiți de lucrătură, mai scobesc vre-o două-n jur,

    Și în ace, libelule, înfig greu, pe gerul dur.

    Cu răbdare și speranță, c-o venii și vre-un baboi,

    Se întrec în tropăială; frigu-i crunt, piciorul sloi.

    Vântul bate dintr-o parte șuierând netulburat.

    A plecat de sus din munte; drumu-i lung și-i supărat.

    Cu cei trei n-are nimica, dar tot stau în drumul său:

    -Mă sfidează oare?-și spune.Sunt cam mici; să nu fiu rău.

    Curios, grăbit de cerul ce se-ntunecă spre esr,

    Numără vre-o zece fâțe și dispare-ncet, pe șest.

    Seara se abate-n taină peste-un lac rămas stingher.

    Stele vii apar din hăuri și din nou în neguri pier.

    Case slabe, coșcovite, cu paiante des cârpite,

    Se înșiră îngrozite, printre garduri răstignite.

    Fumul pal denotă jalea celor ce prea mult îndură,

    Ce-au uitat că totuși viața e iubire și căldură.

  


  Zori

  
    Zorii se preling prin ceața, geamului de mult lovit.

    O perdea atârnă jalnic, cu regretul c-a pierit.

    Bufnița-și ascute glasul, amintind de nopți tăcute.

    Luna își ascunde fața. Sus se sting stele trecute.

    Un cocoș își drege glasul, trâmbițînd apoi în vrere.

    O găină, obosită, doarme dusă cu plăcere.

    Pragul casei se-nfioară, sub un pas nestăvilit,

    Ușa scârțâie în boală, amintind de-un nuc strivit.

    În tăcerea rar curmată, de un greier rătăcit,

    Se ascunde-un melc sub piatră; ieri aproape-a fost strivit.

    O broscuță jucăușă, se strecoară-n urma lui

    Și-l tot zgândăre cu laba; ce să-i faci, e doar un pui.

    Plictisit de-alergătură și lătratul prin vecini,

    Un cotei cu blana roasă, se retrage dintre câini.

    Floarea își întoarce fața, din pământ, spre cer senin.

    Un scaiete se-nfioară în zadar, fără venin.

    Un tufiș lovit de soartă, se întinde istovit.

    Iar o zi ca orișicare. Iar copii și iar rărit.

    Doar un dud, măreț și falnic, nu vrea să privească-n jos.

    -Țelul meu e sus, pe ceruri, printre nori și vânt duios.

    -Nu te înfoia fârtate. Nu mai fii așa țâfnos.

    Vine crivățul și gerul. Te pătrunde pân-la os.

    -Ce știi tu pleoștită tufă de sublimele trăiri?

    Să privești în zarea largă, spre posibile iubiri…

    Glasul lui se stinge-n corul, unor gâște guralive,

    Ce se-avântă-n zbor haotic, peste-un șir micuț de stive.

    Lacul le primește-n silă, că prea-l tulbură ades.

    Ar dori să fie mare, dar e-un iaz micuț, de șes.

  

  
    Peste tot și peste toate, în hlamidă de azur,

    Soarele-și arată chipul, cizelat în aur pur.

